Zuu Ka Hua - Chinland Today Media\nApril 11, 2012 6:26 am·4 comments\nKa zumawk vek cekci in tuisun phunhra result ah cu ka hmin “Zilthli Lal Nei Thluai” ti mi cu a tel lo ngai ngai. “ca a zuam lo tuk si, ca a zoh dah lo mi cu a sung pei cu” tin in diriam thup tu tla nan um men thei. Cuti ih nan ti khal le “thuphan a si” ti’n ka lo el cuang lo ding. Thu dik a si ko. A sinan ziang ruang ah ca ka zoh thei dah lo? Ti hi in suttu an um dah lo mi te hi a na ka ti zet. In sut tu nan um lo nan minung cu kan thinlung sungih ummi lungawinak, riahsiatnak pawl hi mi pakhat hnen ah ka phuan suak le kan tuardan a nuam deuh theu, kei khal ka awm sungih thuthup ka tuarnak pawl nan hnenah ka run irhsuak law law mei ding. Mihrek in cu zohniamnak ah tla in hmang men thei. Keimah vek ih tuartu nan um ve pang le in theithiampi ve ko ding ka zum. Kapa tla cu nan theizet ka ring. Kan dung baite ah zuu ruang ih mual in liamsan tu kha. Kan sungkua kimtei kan umkhawm lai ah cun ka nulepa hi cozah hna an tuan veve. Ka Nu’i hnatuannak zarah cozah inn (U-ing)ah kan um. Kan umnak cu cozah hnatuan pawl lawng um theih a si. Kan venghnen / inn hnen pawl khal cozah hnatuan lawnglawng an si thluh. Kan inn kiangkap ah cun kan laimi hmuh ding an um lo tluk a si. Kawlmi lawng lawng an si ih kawl biaknak betu (zumlo tu) lawng an si. Kan inn sangka tlun ah cun Ka Pai’ hmin, kohhran hmin le Christian timi te cu thingtlep fate parah cangan thiampawl in kutngan mawi emem in an ngan mi cu kan tar lengli. Zokhal in kan innhmai zin a zawhtu pohpoh in christian kan si cu an thei thei mai. Kan inhnen pawl cu kawlmi hlir an si tikah kawl rualpi tampi ka nei.\nCawlhni tin ten ka nu in biakinn ah Sunday school kai ding cun in fial theu. Keimah te cun biakinn ka pan ngerngo ring ring. Kan biakinn le a hla si mahte feh hi ka paih theu lo ih ka innhnen ka rualpi kawl nauhak pawl cu kan biakinn ah Sunday school kai ve ding cun ka sawm hai theu. “ka nulepa in nan biakinn ih khawm in siang lo, nan nih Christian pawl ih biakmi Pathian cu biak tlak, zum tlak a si lo” tin in sawn theu. Ka thin hngir a teu thei nasa. Asinan ziangah si pei kan nih Christian pawl ih Pathian hi zum tlaklo/ biak tlaklo an ti nak san? ti mi hi ka rak thei fiang lo. Cutivek ih in ti le ka thin a tawk tuk ih a biak khal ka paih hai lo. A hmuh khal ka hmu paih hai lo. A huat in ka hua hai. A sina’n an mah pawl ka kawm lole kawm ding dang ka neih lo tik ah rei cu ka rak hua thei dah cuang lo. Cupawl thawn kan hung upa tlang vivo ih tuikum phunhra kan kai kum tiang cu thate’n kan kawmaw ring ring hai ko. Aww phunhra ka sun nak san kha a theih nan duh tiatia ding ka zum. Tlawng ka kai phun hrek ihsin phunkua tiang ah hin cathiam lo em em tla ka rak si dah lo. Cathiam sunlawihnak laksawng ka dawn velo hmanah cathiam lam ah cu ka rak tang ve ring ring. Tuikum phunhra ka kai kum ka parih thil thlengmi pawl hi ka ruahban lo mi le ka zumbanlo mi vanduainak lawnglawng an si thluh. Minung pawl ih kan do neh thei theu lo mi ral cak bik cu beidonnak hi a rak si theu.”ka tuah thei tengteng ding” ti ih kan mah le kanmah kan zum awk lo tikah kan hrangah hlawhtlinnak le a rak um ve fawn lo. Kei tla cui beidonnak ral ka rak do neh thei lo ruangah pan the maw phunhra ka rak sun nak san cu. Phunhra ka kai kumcu cozah tlawng ih ka kai lawng duhtawk lo in a leng tlawng (border) ah tla ka kai bet. A leng tlawng in kai man (border fees) cu cozah tlawng ih ka kai man hnak in a let a za in a tam. Tlawngman cu a khung law law si ko. Kanu cu cozah hna tuan a si tikah thlacemni hlawhman a suah tinte’n a leng tlawnginn ka kai man cu malte ten’ in kuansak theu. Kapa tla cozah hna tuan hlawhman nei a si ve ko na’n a hlawhman cu a mai zuu man hman a daih dah lo. Innsang hrangih tulmi fangfai, cite, sitii, sahpian tivek pawl leinak ding ah a paisa cu a hmang siang lamlam dah lo. Amai duhmi zuu leinak ding ah cun a paisa a ui lo nasa. Nitinte’n a ri biaibiai ringring. Zaanlam a zung tum a cut le innlam pan hmaisa lo’n zuudawr lam a pan hmaisa sawn ih khawmaw zik hrawng ah hawr cuaco in inn a thleng theu. Inn a thlen cun rawl ei ding a hawl hngal. Hmeh a thawt lo le phei hi cun a buai cih si mai. Cuvek caan le kanu in ziangtin a rak sawn ding nan zum? Rawl rak lak huahhi in le thate’n rak cukha lo’n “keimai paisa ih ka leimi fangfai a si, rawl ei na duh le zuu na lei ai ah fangfai, sitii, cite, thukkhat vek tal lei ve awla” tin’ a rak kawk theu.\nA mak nan ti zet ding ka zum. Innsungsang pakhat si ih “keimai leimi, keimai ta, nangmaita, ka ta a si lo” tivek tongkam pawl hi. “hmehthaw ei tla na duh le bazaar ih sat la lei hmen, fate pakhat ih “kappa” ti ih kawhmi na si ve, na santlai lo biarbiar thei tuk aw, thathnemnak khal na nei lo”:na pasalhi thathnemnak neilo ti’n maw in hmuh?ka lo vaw that lawlaw ding ho khaw. Uico nu.” A caan ah cun ka ruat theu kan inn maw helram ih um a har sawn pei? Kanu le kapa cu thlakhat ah ni sawmthum le zan sawmthum sung an toaw ringring. A leng tlawng ih ka kainak tlawnginn ahcun zan hi riahcih a si theu ruangah inn ah ka riak dah lo. Zaanriah inn ah ka ei tai h a lengtlawng ih ka kainak ah cazoh in zaan khal riakcih ding cun ka pawk theu. Ka zaanriah ei tikcu hrawng hi kappa inn a thlen cekci hrawng a si theu. Kappa inn a ra tin cun kanu a lungawizet laifang a si hmanah “kiosa itthat lai thangmi bangin a mithmai a se lohli hngal ih a thin a heng vukvi. Kappa zuri hawr cuaco phah cun ka rawlei lai I run zoh ih “thlite, nanui’ thathnemlo dan le lo duat lo dan hi zoh hman! Fading hman a lo nei lo, a neihsun a fanu phunhra na thleng thlang. Phunhra cu cazoh ding le a tam, zan le nan mengsim theu thawn eiin thaw deuh te tla lo ei ter cuang lo’n nitin ngapih lole behrum lawnglawng a lohmeh ter ringring” ti’n I run ti theu. Kapa in cuti’n in ti le kanu ziangti’n a rak um ding nan zum? Ziangti’n a rak um cuang ding ih a thin a heng tukah a mit ti hrehre in kappa a zoh ih “ thluaite, ngapih lawnglawng ka lo hmehter ih ka lo duatlo tuk ruangah ti’n tla na ruat pangkei. Santlai lo, hmantlak lo, zu in lawng ih thathnemnak nei mi Pa na rak neih pan he curuangah ho khaw” ti’n keimah be ngai khal silo kapa zawtphah cun in run ti theu. Kapa cun “Thlite ti’n in ko ih kanu cun”thluaite” tin in ko. Kanui’ tongkam cu kapai hrangah cun a ka sungih samphang vunsan vek khi a simai a hun hro bet, kawk bet, ek tengteng lo cun thil cang thei lo vek khi a si. Kan sungkaw daan te’n ka nulepa cu “Uico Nu” le “Uico Pa” ti’n an sarman aw ciamco.\nKa dinhmunah vun ding ve sanhman rawl na ei lai fangah na nulepa na kiangkap ah toaw, kawkaw ciamco haisehla rawl thaw te’n na ei thei kem? Puarko the na ei thei kem? Ziangtluk ih hmehthaw khal hmeh sehla thawzet le puarko ih na ei thei ding ka zum lo. Ka ei thei ve lo. Rawl ka ei le eilo tla in theipi dah cuang lo. Veitampi caan ahcun tlawngfeh a cut lo khal le ka nulepai’ tawhawk rero ka ngai paih lo ruangah tlawng tuanzet ih ka feh can khal a tam. Kei ka duhthusam cu ka rualpi pawl bangin thinbang beidawn can ah innah um in “innsang hi cawhhahdamnak hmun’ si ve sehla cucu ka duhthusam sangbik a si. Asinan keicu inn ih um hi ka thinbang, beidawn, riahsiatnak tamtertu sawn an si. Na nulepa zantin hauaw ringring ve sehla ca thawzet in na zoh thei kem? Kei cu ka zoh theilo rori a si ko.”nangmah in ca na duhlo hrimhrim ruangah khal a si” inti thuptu tla an um men thei. Asinan maw ka nulepai kawkawknak awkam sia pawl ka vun theih hi cu cazoh ding lamlam cu ka ruat theilo lawlaw. Keimah vek a tuartu nan um ve ahcun in theithiampi ve ko ding ka zum. Ka nulepa an kawkawk awkam ka theih can te ah khin ziangtluk in ka riahsia, ka thin a nau/na, ka bei dong tipawl hi ka nulepa in theihthiampi sehla cu ka thei ah kawkaw ngam ding ka zum lo. Ziang khal lo le in theipi hnuhnu cu ziangaw titha ka kham ruangih reh ding le a si cuang fawn lo. Veikhat cu tlawngin hna malte ka tuanta ih nidang ai in in kan tlun a sim deuh. Inn ka thlen cu kapa inn a rak hlum man zo. Kanu hi tuizan hrang zanriah khal a rak suang hrih lo.. tui sun ih ka eihlei beltawne buhcak malte lai lawng a um.. buh nepnawi le tawcak cu daile a dai tiamtiam tuk. Zianghman tonglo’n daite’n cui buh cu ka ei ih tisa thawn ka in.\nTlawngluh ka khelh lo pang ding ka phang tuk ih rawl cu zamrang theitawk in ka bar/ei hlohhloh. Ka kiangah ka nulepa cu an me hleuhleu veve. Uico sualaw zik bangin an lip tiatia. Ka rualpi pawl vek in phunhra ka kaikum ahhin ka nulepa in in duat ve theu sehla ka cak nasa. Ka rualpipawl cu phunhra an kai sung cu an nulepa pawl in neilo cingte khal hmehthaw deuh an hmeh ter. Hnatuan khal an siang lo. Cuvek nun hi nikhat te tal in tepve she ka va hiar lawman ve. “thenawk na duh ngaingai le tu rori na thilri la awlla tlan aw” rinlopin kapa cun kanu a vun hro. Kan thingkuang le bizu ih kanui’ thilri hmuahhmuah a lak ih tapthlang a thekdarh thluh. Culawng hman lungkim thei hrih lo’n a pal, a hlawn, a den, a sit ciamco. Keicu um ngaihnak khal ka thei lo. Ka theih man lo sungah ka mitthli cu an rak dawk zulzo man. Nangteh na mithmuh rori na nulepa thenawk ding thu rel bang hai sehla ziangtin’ na um pei? A va poi lawman ve kei an fanu ih khamtheinak le dawn theinak ka rak neihlo hi cu. Ka tuah theimi umsun cu an kiang ah dingin mitthli le canghnap thawi rak tah rero lawng hi a si. Kanu cu kapai tongmi le tuahmi theilo, hmulo bangin ihkhun parah a to ih a lu a kun ngernger. “Sung Hlei Cuai, thenawk na duh silo sawm? Kan thenaw tuk lam ding tu rori tlan aw ka lo vawthat lawlaw pang ding ho khaw.” Kei cu ka nulepa an thenawk ding cu ka lung a kim thei hrimhrim lo. “ka nulepa thenaw hram hlah uh maw” tapphah cun thenaw lo ding zangfah ka dil. “ kapa, kanu hi then hram hlah aw ka rualpa David bangin tlawnginn ah mi in ‘nu na neilo pi thawn’ in ti ding ka duhlo. Kanu cun i run pom thutthi ih “Thluaite, kan fanu neihsun te si maw nasi, cuvek in mi ih lo nautat ding cu kan lo siang lamlam lo. Napa thawn kan thenaw lamlam lo ding ho khaw” ka liang parah kanu cu a tap thluahthlo. Tikcu le can cun mi a hngak lo ih khua a maw cuahco thlang. “thluaite, tlawng tla na tlai pang kei, zamrangten’ va feh zang aw.. nan saya pawl tla in an lo kawk pang ding. Thinhnangam te’n ca va zoh aw maw napa le kei cu kan thenaw dah lo ding ho khaw” ttahaw thawn hnap hnuk hnuphno phah thawn kanu cun tlawng feh in fial. Tlawng ka hnu zik thlang ti ka theih cu ka vaidip ka la ih lamzin tluanah a tlan in ka tlan, a zuan in ka zuang,a leu in ka leu.\nTlawnginn ka thlen cu ka thlanhri a put man. Ka calhmai sam le ka dukput sam pawl cu an cin/ ciar bekbek thluh thei. Thawsa hehe le manhlap zet cun khansung ka vunglut cu Sayapa in to le ding thleithlak vei 50 in tuahter bet ih kake, ka tampawr le ka kawng, ka cawn pawl kha an na thluh. Ziang ka cang cu ka thei lo lamzin ih ka feh lai le sayapai cawhkuan in pekmi ka tuah lai ah ka pum kehlam ka hnakruh tang cu a rung na ciamco. Cawhkuannak ka tuah theh cu ka tonak ah ka va to. Ningzak le pumna a ceem ih ka hmai a sen, ka thaw a sa hehe thluh. Tikcu hman te ih rawl ka ei theulo ruang bik ah a si ding kazum kapum a na hmiarhmi deuh ringring. Na tuk tla cu a si hran lo nan’ umnuamlo ding, rualpi kawm paihlo ding tawkfang hrawng in a na hmiarhmi theu. A zan cu ca khal ka zoh theilo ih ih khal ka it that thei lo. Ka it thah man hlanah zing khua a hung vang. Zingpit ca kan zir theh cu inn kan tlung cio. Inn ka thlen cu kan innah nupinu pakhat ttawl tteng tti te a “aw” le a ring tuk ah hnasung tiang a khawk ih a khing ngongo thei. Puartak le misawp-sa-tawl tak cun kanu cu leiba a rak cawh rero. Kanu cun neta deuh ih pek ding cun zangfah a dil rero, cunu khal cun tu rori ih pek ding cun a cawh ve rero. Kanu tla hi ka zang a fah ve tuk ee.. nupinu pakhat a si ve nan’ a mai nupinu pi ih hivek ih hro le kawk a tuar rero. Cui leiba cu innsang hrang ih hman mi le siloin kapa in a bak ih a rak in mi zu man pawl an si. Veitampi can ah cun kanu in ka pai tong a el theu tikah “kanu khal hi kapa a tihlo tuk a bang” tin ka rak ruat thup theu.\nKhatlam ahcun kanu khal a mawh lo ee. Kapa in zu man a thawngthawng in leiba a nei theu ih dawr neitu pawl in le kanu an ra cawh theu. Veikhat veihnih lawng kahl a silo siar cawk a sin awn lo. Vei khat cu mak ka ti nasa “thluaite, tui sun tlawngkai duhhlah. Na saya pawl hnenah tuisun cu tlawng kailo dingin ka lo simsak cia zo” kei khal kanui’ tivek cun tlawng ka kai lo. A sun cu ka nu in dawrah in vahpi ih “cumi ka duh, khami ka duh” tin’ ka sim le rel tul lo’n hnipuan in leisak ciamco. A man khal an khung zet. A mawi khal an mawi. A rong khal ka duhthusam cekci. Kedam khal cawlhni sun khawm ih hman ding, tlawngkai can ih hman ding le puai vek um can ih hman ding ti’n an tawng tawng in in leih thler thler. “na tlawngkainak ih na hmanmi vaidip khal a tet tuk thlang” in ti ih a thar in leih thotho. Rawldawr ah in fehpi ih rawl mankhungzet ka ei dah lo mi tla in ei pi bet. Cuihleiah “na rilrawn can le thil tuktak tete ei aw maw” in ti ih thwngkhatca panga rori tamhnem (pocket money) in pe ka lau rori ka mit hmuah a kau thluh. Nidang tlawng kakai ah hman “hmuk pakhat na leinak ah” tin paisa fangnga khal in pe dah lo. Tuisun kanui thlengawk dan hi a mak ka ti tuk. Ziangruangah si pei? Tikhal a theih ka hiar tiatia. Kanui thil in lei sak mi pawl cu a tam liai liai tuk ih kakut keh le vorh in ka keng ka bawrthlar nasa. “kanu, ziangah saw hiti ih thil in lei sak ciamco, na tthi thut mi nap oh maw si?” “aw si ee, a sinan napa cu simaw hlah maw, napa in a theih cun ka paisa hmuahhmuah in lawng thluh kei zu innak ah a hmang thluh tengteng ding. Tuisun ih na lungawi mithmai vek in nitin ten hni siamsi thei ringring ding zuam aw maw” kanu a tong a theh cu a mitthli a hal tiam tiam. “kanu ziangah saw na nitthli a hal tiamtiam” “mitu ih kan eimi rawl kha hmehthak a thak tuk si ka rak dawlhsual ih kadang tutiang a hal hehe thluh curuangah ho khaw” kanu cu hmehthat a rak eisual deuh a si cu. Kanu hi kawlpawl ih zuarmi tthi ( awng-ba-li) vek khi a rak thu ve theu ih cumi ah a van that a tawngruangah tuisun ah hivek in thil phunphun in lei sak thei nak cu a si. Tuisun cu ka lungaw, ka aipuang dan cu keimah te khal ka hni zupzo phahphah heeee. Kaha tla hi dai a ngah ding ti khawp tiangin ka ka cip ka hngilh. Ka lungawi dan ka simfiang thiam lo “ka lungawi tuk ih umdan ding khal” ka thiam lo ka ti hiamhiam hi a si mai. Ni a ling tuk thaw a sa tuk lawm mam ih kanu cu a sam thlahmi samtemnak thawn a vawn tem cu a hngang hrawng cu cuaknak vek an vual teptep, a angki hlum hrukmi a vun hlit cu a kuk, a kiau kiangkap, a ngel le a ban pawl cu hriamhma hlir in an khat “hi vek in kanu hi zoha tuahmawh tu” tin ruah ciamco a tul lem lo kapa in a zurit can ih a cangvaihdan kel te a si mai ko si. Cuisun cu cutin kanu thawn can kan hmang tlang.\nA zan cu cazoh dingin tlawng ka feh a thaizing in ka tin cu kanu a rak um lo kapa cu a rak itthat lai. Kan coka cabuai parah ka thaithawh ding retciami cu ka hmu ih ka ei. Kanu ih a hnatuannak lam ah a buai deuh ruangah si ding tin ka ruat men ih hnangam huahhi cun tlawng ka va kai. Zanlam tlawng kan tum ih in ka thleng cu kanu in a rak hlum cuang lo. Kapa cu zuri bengbeng in namtawng a keng ih hawr cu co cun tapthlangah a her luai lo rero. “kapa tuizan cu nava tlung tuan ve, kanu teh a tlung hrihlo maw si?” “khavek mi hlothlau, kanu khal ti aw hlah, a tlan hlo zo” “kapa ziangtin ee kanu cu? A tlanhlo zo ee? Khawi a feh ih?” “ khawi a feh ka thei lo, ka hawl hmuhni cu a thih ni si mai” “kapa ziang le ziang saw na tlawk phuatpho rero kanu cu khawiah saw a feh?” “a hnipuan le a thilri zaten a la ih a tlanhlo famteh nanu uiconu kha, a pasal keimah le a sungsuak a fa nangmah hman in duh nawnlo a tlanhlo zo” kapai tong ka theih cu ka mang a bang tuk. Zumthiam a va har ve kanu in in tlansan ti cu. Ka nui hnipuan le thilri retnak pawl ka zoh kan insungah kanui thilri pakhat hman a tang nawn lo a la fai verver thluh. Cucun kanu cu a ra kirsal nawnlo ding ti cu ka thei fiang. Ziangtin ka um ding na zum? Nang si aw la the ziangtin na um ve pei? Keicu nung cing in “kanu” ti ih kawh ding ka nei nawnlo. “kanu mi in nun a neilo pi thawn in ti ding ka duhlo zangfahten rakirsal aw maw zangfah ten”” ti’n tang cum in katap thluahthlo. Asina’n ak nu cun in thei cuang fawn lo. Kanu hi kapa thawn tan ding ih thu a rat ruahcia ruangah sihi maw mizan ah khavek in ka lungawi ding ih I tua ciamco. Kanu hi a va aa lo lawman ve. Riahsiatter i duh ruangah ka lungawi dingin i tuah ta. Kum 16 ka kim tiangah khavek lawman in kanu in i zohthat hi cu mizan nikhat lawng a si. Nikhat ka lungawi ding ih I tuah mi cu ka sansung riahsiatnak ding a rak si.Kanu in in tansan levete’n kapa cu lungfim lamlam ai in a zu in a luar deuh deuh. Kapa cu zu khal a in thei nawn lo zu sawn in kapa a in thlang. Zu ih a ciahawktuk ruangah kapa cu a hnatuan nak ihsin dawi a tawng ta riai. Kanu le hna a tuan nawn lo tik ah kan umnak cozah inn khal in dawi kan tawng betbet. Himi laifangte ih ka ruahmi cu “keitluk ih mi vanduai an um lai pei maw? Hmainawrnak ding lamzin khal ka neilo ih dungkir nak ding lamzin khal kanei nawn cuang lo, ka tong ding neihsun cu “van ka zoh ih a sang, lei ka zoh ih a pit” ti lawng hi a si. Van that ah kan kohhran darvuan (biakinn kiltu) umnak inn a rak lawng ngelcel ih cutawkah kohhran pawlin duhsak/zangfahnak thawn in um ter.Inrin sun cu sunhrek lang tlawng kan kai theu. Sunder 12:00 hrawngah tlawng kan tum ih kan tlawnginn hmai lamzinpi kiangahcun mi tamnawn a burpi in an rak ding hlerhler ih ziangsi maw an rak zoh khawm. Ziang an zoh ti theihduhah dawksang nawn cun mi burpi lakah ka va theraw ihka va zoh ve.\nZiang ka hmu ding nan zum? Thi le hnai thawn a khat ih “a hnuk a cat zo maw cat hrihlo saw?’ ti ih suh ding khawp ih besia kapa cu ka vun hmu. Cucun ka theiman hlan ah ka mitthli a rung dawk zulzo hngal. “kapa, kapa” ka vun ko. Kapa cun mitmeng thei cucalo cun i hun zoh. Kiangkap minung pawl hnenah “in bawm hramuh, kappa hi sizung ah ka fehpi ding ih a damcak sal ko ding” ti’n tap phah cu sizung ih fehpi ding cun zangfah ka dil. Zohman cunin sawn lo. “kapa na dam mai ding ho khaw, kanu le a um nawn fawn lo ka damsan cu nangmah lawng na si. Kapa na dam tengteng a tul hokahw maw,” kappa cu ka ko ka be rero. Simduhmi nei bang cun kapa cu a ka a cang pherhpho rero. “kapa sim duhmi na nei maw si? Ziang ka lo tuahsak ding na duh?” ka hna cu a ka ri ah ka vun naih “thlite zu in va lei sak aw, zu in ka duh” tonghman a tong suak thei lo thli “aw” tethawn in sim. Lamzin kap ih zudawr ah ka va tlan vurvo ih zu langkhat cu a man khal pe cuang lo in ka va lak tawp. Khuat sungah ka vun thle ih ka pai ka ahcun malte ka vun tulh. Kapa cun a rak dawlh thei nawn lo. Ka mithmuh rori ah kapa cu a thaw a vung cem muarmo. “kapa na duhmi zu ka rak keng zo, hung tho awla, hung in aw” ka ko rero san a tlai nawn lo. “kanu, kapa” ti ih kawh ding ka neih nawn lo hi cu a naa tuk ti lo bak sim ding ka thei lo. Kei cu zu hi ka hua tuk. Zu a tuahtu ka hua zet ah tla nan rak ruat men thei ka hua cuang lo ee. An pumcawmnak a si ve si. A in tu sawn hi ka hua ti’n tla nan ruat men thei ka hua cuang lo ee in ding ih tuahmi an rak in cu an mawh lemlo pi. Ka huatbik mi cu a mah zu rori khi a si.\nZu cu ka hnak ih caksawn le mi nunnak/ thinlung neh theisawn a si ruangah si ka huat. Ka iksik tuk, ka nahsik tuk. Kapa a thaw a cem zik tiangah a fanu kei in hlam lo zu sawnsi a hlam. Kei ai in zu in kapai thinlung a neh sawn. Kanu in in rak tlansannak khal kapai zu in tuk ruangah a si. A fanu kei ka um na’n kanu cu a ra kirsal cuang lo. Cutawkzawn khal ah zu hin kei ai in thil a ti thei sawn ih kei ai in a cak sawn. Kan insangah zu in lal nak a ngah. Mi a uk thluh. A thu kan ngai thluh, in thekdarh thluh. Kapai nunnak tiang a dawlh hlo thluh. “maw zu ka lo hua tuk aw” ti lo bak sim le rel ding ka thei lo. Ka nei lo. Hi pawl hi zantin cazoh thei lo ding ih i tuah ringring theutu pawl an si. Asinan tuisun phunhra result ih kahmin a tel lo veten’ k arak ruahsual/ tuahsual mi thil pakhat a um ti ka thei fiang. “ka tumtahmi ka tuahsuak le tuahsuak lo cu keimai parah si a thum awk. Ziangah saw zu cu nehnak k arak pek?” keimah le keimah ka mawh thluk awk. Thlakhat a kim hmuah cozah inn ih k arak umlai ih kan inhnen kawl nupinu cun ka um nak inn ah a ra leng. “thluaite inn nan thawn lai ah himi hi a lak cem nan hngilh. Kan mai kawl biaknak be ve mai awla tu hnak in na nun a nuam sawn ding. Na thinheng hlah maw ka lo duhdawt zangfah tuk ruang ah ho khaw” A hlan kan innsangka tlun ih kan rak tarmi kapai hmin, kan kawhhran hmin le christian ti ih nganmi zialphek te cu in pe. Cumi lawng in “christian pawl ih Pathian cu biak tlak lo, zum tlak lo, an biakinn khalah khawm hlah uh” tin a fale a rak cah rero nak ih a san cu ka vun thei fiang ruangro. Tu khawi ka um ding nan zum? Nulepa neilo pawl um khawmnak tlawngah ka um. “kan tuahsualmi remthatsalnak ding ah a tlai tuk zo” ti a um lo an ti si tu ihsin thawk ca ka zuam ding ih mi pakhat cangsuak tengteng ding in. Leitlun ah kan rak um ve ti mi hi ka phuansuak a rak tul theu. Cumi ni khua a thlen tik ah cun kanu thawn tla kan tawngawsal a si men thei. Mi pakhat ka si ah cun kanu tla rakir sal ding a tha tho in in hawlsal tla a si men thei. Kanu thawn tawnsal can a um ve leh ko ding. Ziangkim parah minunglam ka ti thei tawk in kazuam ding ih Pathian khal in “kanu” ti ih kawh ding in neiter sal ko ding. Thlaza ka cam kanui’ nunkhua sau hram she. Kanui’ umnak a theitu nan um le rak sim uh maw a fanu Zilthli Lal Nei Thluai in a lo hawl rero, a lo ngai tuk” tin…………..\nMai Dai Dim says:\nNa ngan thiam theituk. Siar manhla in mi nun a sim nasa.\nNa ca siar ding ka rak bawh ve ringring hokhaw. Zuam vivo aw maw.\nNa rual nute,\nZa Lal S. says:\non April 14, 2012 at 7:52 pm\nRual, na ti tha ee. Ka siar thluh ih siar nuam in lesson tam pi k zir.\nMi tuarnak le sinak thei taktak loin mawhthluk le mawhphurh ding a si lo ti le Zuu in insang hell ah tuah in kan nunnak tiang in ruk sak thei timi hi na ti duhbik in k thei.\nHi hi, na life tak tak maw? hi tawk ah reply teng teng a tul lem lo mw kha cu.\nNa ca ngan mi siarduh tu an tampi ti thei aw la tha sinsin in tampin run ngan tum vivo aw mw.\non April 15, 2012 at 5:59 am\nThluai te,ka uar tuk aw,kan nun ah miih zoh tthim ding a um lo ah cun Ram thim nor hi cu a har fualfo tuk ti aw.Zum tu mi piangthar Christian Insung sang cun kan nun in mi hnen ah Pathian thu sim tu dg kan si….Thluai te,Cherrs up!\non April 16, 2012 at 9:28 am\nRual, Mai Dai Dim le Siangte, nan commentedmi ka hmu ih ka lungawi tuk. Ka tha khal a tho ngaingai. Nan nih vek rualpi lo neih hi cu a manhla thei cuarco tuk aw. Lungawi ngaingai.\n@Za Lal S. Ai..ha na hmin ka hmuh cu tlawngkai lai ka mang rori. Ngai na um nasa. Ka c na rak siar ih lungawi tuk maw. Cule, himi nunthuleng ka ngandan thuhla malte na gmail cabawm ah k lo kuat hokhaw. Tha in pe ih k lungawi tuk\nNan commented ka siar cu ka tha a tlung hlunhlo.\nLungawinak tumpi silo lungawinak tampi thawn


US ram ah LingHnin, tsunami Darkhiing a Awn - Falam Online Media\nUS ram ah LingHnin, tsunami Darkhiing a Awn\nJuly 22, 2020 July 22, 2020 admin\t0 Comments disaster, Earthquake\nPerryville, Alaska ihsin peng 65 hrawng hlatnak ih 7.8 magnitude thacak linghninnak cun tsunami darkhiing a ti awn.\ntsunami darkhiing awn terin ṭunvo neitu pawl ih tlaangaunak thawngin linghninnak kiangkap ih um khua mi pawl cu hmun himnak hawl in tlangpar lam ah an kaai.\nTlawngkai nihnih zaan, local nazi 10:12, Alaska, southeast Perryville thawn peng 65 hrawng hlatnak, a thuklam peng 6 hrawng ihsin 7.8 magnitude thacak in Ling a hnin ih linghninnak ihsin peng 200 vuakvel ih um pawl, tsunami ralring dingin darkhiing an awnter nan tisuar ṭihnung ding khawp in a tho lo ruangah tsunami darkhiing cu an phit saal.\nNational Tsunami Warning Center ih ṭuanvoneitu cun, “Linghninnak in tsunami cu a tho ter. Nan, tih nung ding khawp in a sang lo. Asinan, 7.8 magnitude thacak ih linghnin mi a si ruangah tipi umdaan a thlengaw thei. Curuangah linghnin ṭuanvonei pawl in offcial in a him a si an ti hnu lawng ah tipar ih hnaṭuan pawl khal a pangai in an ṭuan pehzom thei ding” tiin a sim ih hih linghninnak ruangih khawngawk le hrimhmatuar cu tutiang an um hrih lo a ti.\nAlaska, state seismologist Michael West cun, “Alaska hrang ahcu pangai linghninnak men a si. Asinan, ṭih a nung mi tsunami suakterthei khawp ih thacak a si” ti`n tsunami darkhiing awn cungcang cu a sim fiang.\nAlaska san thuanthu ih linghnin ṭihnungbik cu March 27, 1964 ah a suak. Cuih ṭum ah 9.2 magnitude thacak ling a hnin ih tsunami tisuar le linghninnak ruangah mipum 250 lai an thi a si.\n← Bolivia ram cozah in Ni 5 sungah Miruak 420 phorhsuak\nSweden company in Covid 19 Nathrik 98% Thattheitu Mouth Spray tuahsuak →\nUS Vice President to mi Air Force Two vanzam a Cangsual – Video


Italy Milem Tuah Thiam In Hmuh Theih Lo Milem A Zuar Ih $18,300 In An Lei, Milem Cu Boruak In A Tuah – Meifar\nItaly Milem Tuah Thiam In Hmuh Theih Lo Milem A Zuar Ih $18,300 In An Lei, Milem Cu Boruak In A Tuah\nJune 5, 2021 admin Lawrkhawm 0\n2021 kum sungah kan um zo ih thilmak a thleng rero. Kum 67 mi Salvatore Garau cu Italy milem tuah thiam hminthang pakhat a si.\nMipi in an zum lo tuk ih a phunphun in an soisel ruangah Salvatore Garau in “Pathian teh kan hmu thei lo ruangah aum lo tinak maw si?” a ti. Salvatore Garau in hmuh theih lo milem a tuah hi a veikhatnak a si lo.\nFebruary thla khalah arak tuah zo ih Milan, Piazza della Scala lamzinkap ah a ret. New York lamzin kap khalah milem hmuh theih lo arak ret zo. A milem ret mi cu tuini tiang mipi in an hmu thei hrih lo nan an umnak cu mawi zetin a tuah.\nAn Khua Nauhak Pawl Tlawng An Kai Lo Ruangah Buainak A Suak, Minung 17 Hrawng An Thi\nAn Zu In Nuam Laiah An Inn Par Ihsin An Fapa A Tla That


Keden | VCTH\nHome » Cahram » Keden\nBy vcth on November 20, 2015.\nVoikhat ah Ghandi cu tlangleng thawn khual a tlawng. Vansiat ah a keden vorhlam tlangleng parin a tlak ter pang. Sar thaim a si nawn lo. A keden kehlam a lak lohli ih tlangleng parin a deng, a keden vorhlam thawn a neihnak hmun ah.\nTlangleng a topi pa pakhat in, “ziangah na keden na hlon,” tiah a sut. Ghandi in, ‘Vorhlam ka thlau zo, kerhlam lawng nei cu a ṭhahnem lo. A rei hlanah hih tlangleng zin ah mifarah pawl an vak an tawi ding, ka keden thlau mi an sar ding. A sartu pa hrang hman tlak si dingin a tang mi ka keden kehlam ka hlonnak a si,” tiah a ti.


Kalaymyo, Taungphila Tlawnginn Ah Bomb A Puak – Meifar\nKalaymyo, Taungphila Tlawnginn Ah Bomb A Puak\nMarch 15, 2022 admin Myanmar 0\nMarch 14, 2022 sun nazi 1:00 hrawngah Kalaymyo, High School ah bomb veihnih a puak, bomb puak awn cu a ring tuk ih hmunhlapi ih um pawl khalin an rak theithei. Bomb puak ruangah tlawnginn building thar an sakmi ih thlalang pawl a kuai nasa.\nMithmut in, “Tlawnginn ihsin hnipuan pangai hruh mi pahnih an suak lai ka hmu, bike thawn an tlan hnu reilote ah bomb a puak. A awn cu a ring tuk, minung tuahmawh aw an um thuhla cu ka thei lo. Tlawnginn thar ih thlalang pawl a kuai siat” a ti.\nTualsung mipi pawlin University lut theinak exam an nei zik thlang ruangah hriamkai pawlkom pakhat khat in ralhrang pawl dothlennak ah an cangvai a si men thei an ti. Asinan, zo pawlin bomb an puah ti cu theihfiang a si lo. Kalay-PDF ṭuanvo neitu in ‘ralhrawng pawl thawn an doaw rero lai ih, khuasung tlawnginn ih bomb puahtu an si lo thu RFA Burmese thuthang hnenah a sim thei.\nThudang: Tahan, Sanmyo Vengih Tlawnginn Ah Bomb Kammi An Hmu: March 1, 2022 sun nazi 1:00 hrawngah Tahan, Sanmyo vengsungih nauhak tlawnginn ah bomb kammi an hmu. Bomb cu tuahcop bomb a si ih a thazang cah lam cu an tarlang lo.\nBasic Education High School No.8 Compound sung, tlawngta pawl thirleng le motor retnak hmun ah an hmu ih tlawnginn ṭuanvo neitu pawlin Kalemyo Security Force an ko lohli. Bomb thiam pawlin bomb cu an thihter hnuah an lasuak.\nTlawngta pakhat ih nulepa in, “Leilung sungah an rak phum, puak sehla cun a poi zet ding. Tlawngta nulepa, saya/sayama pawl khal an ra thleng ih an thinphang tuk” a ti. Tlawnginn sungih bomb kamtu cu theih a si lo.\n“Putin Hi A Thluak A Kim Lo” Titu Model Cu Thicia In An Hmu\nUkraine Lemcan Thiam Cu An Kahthat Hlante Ah A Kor Bulletproof Cu Nauhak A Hruhter


Mexico Mawtaw Hlawnmi Sungah Minung 11 Ruak Hmu - Chinland Today Media\nJune 5, 2009 11:58 am·0 comments\nMexico ramah drug traffickers pawl in ram cuh aw an buai re ro hnu ah, Sonora state ram ri ah mawtaw hlawn mi pa khat sungah mi ruak 11 cu Thursday ni ah Mexican police pawl in an hmu. Mi ruak tam sawn cu a kut le ke pawl tan ih hmuh a si.\nMiruak pawl cu Caborca le Sonoyta khawp pi pa hnih zin par ah ralrin pek nak ca thawn hmuh a si. A mawtaw hi US ram Arizona ta an rukmi SUV a si” tin an sim. Tuanvonei tu pawl cun a thi pawl le zo an si ti le ziang vek ralrin pek nak ca a si ti cu an phuang lo. Local drug traffickers pawl le a dang group pawl ram cuh aw ruangih that aw mi a si.\nPolice pawl cun Wednesday zanih Plutarco Elias Calles khua ih police station meisa ur tu pawl thawn pehtlaih aw mi an si maw ti zing zoi re ro lai a si.\nKan dung thla May 16 ih Mexico sak lam Zacatecas state Cieneguillas prison ih thawngtla minung 53 tlaansuak lak ih pahnih cu Thursday ni ah an kaih sal thu khal police pakhat in a sim suak. Security video camera sungih an zoh sal leh tikah thawngtla 53 pawl an tlansuak lai ah a kiltu pawl cu ding ring ring in hmuh an si. Thawnginn hotu pa le thawng tla kiltu 44 pawl cu thawng an thlak ih an thu hla zingzawi rero lai fang a si. Mexican drug gang’s pawl hin police le guards pawl cu nawhthuh an pe ring ring theu.\nMexico President Felipe Caldero le a kumpi hin drug traffickers pawl thawn peh zom nak a nei ding ti an zum mi police le thu nei tu tam pi cu a kai hai, Michoacan state ih Mayors pa 10 pawl khal kaih an tuar ve a si.\nThursday ni tho tho ah Nuevo Leon ( US ram ri ) ih state police stations ih police ho tu pa 2 cu thu sut dingah kaih an si. Khawpi 13 ih Officers 70 ai tam pawl cu thu sut an tuar ih May thla in drugs dealers pawl thawn peihtleih nak an nei ding tin a zum mi minung 57 pawl cu kaih ta hrih an si.\nCalderon hin 2006 December thla ih president tuan vo a lak hnu ah ral kap 45,000 pawl cu drug ruangih an ram ti siat le buai nak pawl do dingah a thlak a si. Tu tiang drug ruangih buai nak ruangah minung 10,800 ai ih tam hi an thi thlang asi.\nMexico ah nauhak 29 meisa in kang that\nNigeria Ramah Nauhak Zuarnak Hmun Hmusuak\nChina Ram Ih Bus Kang Ah Mi 25 Thi


Pacang Pakhat Cu A Motor Thawn A Hlo, A Hlohnak Hi Thlakhat A Kim Zo Ruangah A Innsang Pawl Cu An Thinhar Zet – Meifar\nPacang Pakhat Cu A Motor Thawn A Hlo, A Hlohnak Hi Thlakhat A Kim Zo Ruangah A Innsang Pawl Cu An Thinhar Zet\nDecember 3, 2021 admin Myanmar 0\nShan State, Mong Naung le Kholam karlak lamzin ah pacang pakhat cu a motor thawn a hlo ih a sulhnu hmuh ding zianghman aum nawn lo ruangah a nupi fanau pawl cu an thinhar zet. September 29, 2021 ah pacang Sai Wan cu amahten motor thawn Nam San khua lamah ava feh, cutin Mong Naung le Kholam karlak lamzin ah a hlo.\nAn sungkhat in, “Nam San khua feh dingin motor thawn a poksuak, Mong Naung khua tiang cu kan phone thei lai. Cumi hnu minute 20 hrawngah kan besal tum ih a phone hi a tlang thei nawn lo. Cutawk ihsin tutiang kan pehtlaih thei nawn lo” a ti.\nSai Wan cu mi pangai a si ih ramkhelhnak thuhla khalah a tel dah lo, a nupi thawn fapa kum 10 hnuai pahnih an nei. An sungkhat cun, “Ka thinphang zet, kan theitawk cun mi dangdang thu kan va sut vivo nan zianghman an thei ve lo. Hriamkai pawlkom pakhat khat in an kai si ding ti an zum bik.\nSai Wan cu mi pangai a si ih ziang hriamkai pawlkom khalah a tello, zo pawlin an kai ti khal kan thei lo. A nupi khal a thinhar tuk, a hloh ni ihsin tuini tiang a thuhla kan thei nawn lo. A thi maw, a nung ti khal kan thei lo, fapa pahnih kum 10 kim hrih lo anei ih an seherh um zet. Hriamkai pawlkom pakhat khat in an kai asikhallen a thuhla tal cu in sim sehla kan duh zet” a ti.\nMong Naung le Kholam kiangkap ah Shan Armed Forces, tualsung hriamkai le ralhrang pawl an vak sukso ṭheu. Tualsung hriamkai pawlin himi lamzin ih feh pawl hnenah sumpai an rak dil ṭheu, hitawk hmun ih hriamkai pawlin khua pakhat ah mi pathum cu an pawlkom ah lut dingin an fial. Shan ramsung ah hriamkai pawlkom tam zet an um ih ṭhenkhat cu ralhrang kuthnuai ihsin an cangvai.\nPacang Pakhat Cu An Kaih Hnu Reilote Ah A Thi, Ralhrang Pawlin ‘A Tlan Ih A Bahnak Ah A Thi” An Ti\nSiizung Kiangih Um Pacang Cu Bazar A Kai Tinten Ke In A Tlung Paih Lo Ruangah Ambulance A Ko Ṭheu, Siizung Lam In An Kawk


‹ Khavzi Sangin a mosques. up Nurteppa of ancient settlement. ›


Chin Ramih Thinglamtah Bal Ding Duhlo Langternak Tuini In Lamzawh Ding : Zumtu 600 Lenglo In A Hramah Thlacam - Chinland Today Media\nJanuary 29, 2015 1:53 am·0 comments\nHakha ih Thinglamtah zuk; Khonumthung\nChin ramkulh khawpi Hakha khawluhnak, khuathar khawlu, Caarcang tlang – Hlawhtling thlacamnak tlang tiih an phun zo mi Thinglamtah cu Chin ramkulh acozah ih thupeknak vekin January 31, 2015 hlan ih siatbal dingin thupek suah a si. Thinglamtah siatbal ding duhlo langternak cu Hakha khawpi sungah tuini thok in, ziangvek dinhmun a thleng khalle thih ngam in ni hnihsung lampi zawhnak an nei tum tiah thu kan dong.\nTuini ih an lampi zawhnak ding cu sml 10:00 -12:00 (Myanmar standard) in an thok dingih tonawknak ding hmun ah Vomtumawng lehtual (bawhlung leknak tual) kiang ihsin a di ding ih, Bochoh Lam (Vomtumawng lehtual in sizung lampi tiang) zawh dingin ruahmannak an nei. A nihnihnak ih lampi zawhnak cu January 30, 2015 ah neihsal an tum ih Sipin Pangpar duum (Chin-Osi) ah tawng khawm aw in Khuathar Thantlang lampial tiang zawhsal ding in ruahmannak an nei.\nAn lamzawh hi Hakha Christian Ministers Fellowship (HCMF=Hakha Khrihfabu tin le Pastor pawl kom) in an hoha ding. January 23, 2015 ni ah Chin ramkulh Chief Minister Pu Hung Ngai acozah hnenah dilnak cu hi pek a si zo. ‘Dilnak ca kan pek mi ah Pu Hung Ngai cun, ka lo kham hai lo, asinan Cabinet upa pawl tongkhawm aw in thu kan rel ta ding tiin in ti. Ziangvek dinhmun a thlen khalle kan ni cun kan tum kel vekin kan nor thotho ding’ tiin Salai Van Chan Ceu , lamzawh hotu pakhat cun the Hakhat Post hnenah a sim.\nChin ramkulh thuneitu pawl ih thupeknak vekih siatbal dingih an fial mi Hlawhtlingtlang ih Thinglamtah hnuai ah Chin ramkulh hmun dangdang ih zumtu 600 lenglo cun Pathian hnenah thinglamtah siatballo dingin thlacamnak January 25, 2015 ah an nei. Hi thlacamnak hi zanlai 1:00 in an thok ih tlailam 4:00 ziktiang an hmang khawm. The Hakha Post ih a tarlan dan ahcun Thinglamtah hnuah lamzawh a cem hlan tiang rawl ul in nu ziang maw tizat pawl tla cu thlacam in caan an hmag tum tiin a tarlang.\nHi Thinglamtah siatbalnak san hi Chin ramkulh ih um Thinglamtah hmuahhmuah siatbalnak ding thu a silo. Tui an phunnak hmun hi Budhis pawl khalin an rak dil ve nak hmun a siih thurelnak zungih thutluknak ah Budis pawl in pura saknak dingin a neh. Asinan hi hmun ah thinglamtah an phun ih cui hleiah varthing 200 lenglo daan lo in an hau tiin Tittaw thuneitu pawl ih thubuai an coksalnak ruang ih thu thleng a si tiin Falam nitin thuthang suak Chinland Herald cun a tarlang ve.\nChin state hluatdaw ah hluatdaw palai 7 an um ih Kawl 3 le Chin mi 4 pawl an si.\nThinglamtah a phuntu hi Pu J. Biak Tin Sang a siih kyat ting 30 lenglo cemin, a Sanlam pi 42, a kauhlam (aphei) pi 32, a thuklam pi 12, a sahlam pi 2 bial thawn a kiangkap pawl mirang leilung, cuaipia pawl phah ih dawl a dawl mi a si. March 1, 2014 ah rak tuah thok a siih July 23, 2014 ah an tuah ṭheh. January 13, 2015 ah hi thinglamtah a phuntu Pu J. Biak Tin Sang hnenah Chin ramkulh acozah in daan lovek ih sakmi a si ruangah January 31 hlanah nan siatbal thluh a ṭul a si tiah thu an rak pek mi a si. Myanmar rampi acozah hin kum 1987 ihsin Chin ramkulh ih Thinglamtah pawl siatbal an rak thok ih tu ni tiangah thinglamtah 13 lenglo an siatbal zo.\nKan rampi dindan hrampi phung (363) ahcun rampi acozah ih a pom mi sakhuanak pawl cu a theihtawk in a bawm in a zohkhen ding ti a si.#\nRef; the Hakha Post, Chinland Herald


TLU NAWN HRAM HLAH "MASADA" - Chinland Today Media\nTLU NAWN HRAM HLAH “MASADA”\nNovember 4, 2008 3:08 pm·0 comments\nTLU NAWN HRAM HLAH\nNo Than Kap\n1988- Tlangzim rawn pakhat:\nHring-duk nawn Olif color ti mi Olif thinghnah rawng ralkap thuam hruh kum 16 le 18 hrawng suakthuan mino zanga rual cu tlar khatah zakhat zakhatin thuah nga in an ding. An keh lam kutin anmai ram Israel ih tuah mi meithal tawite puak rang mangkhen Uzi ti mi cu hnget zetin an kai fekfek. An hmaiah an lam hawiin, riahse nawn a sinan ruahsannak sang zet nei mithmai thawn khawng theutheuin pacang pahra rual an ding ve. Cui mino rual mithmaiah tumruhnak le thih tihlonak a lang thluh ti a hmuh tikah an lakih hotu bik pacang ralbawi cu a mithmai a hung pan deuh. Hnangamnak thazang thar nei hluhhloin a theiaw.\nMino rual hmaiih ding sen thum ben ralkap pakhat cun an hmaiih ding minopawl hmin cu pakhat hnu pakhat ring zet, cang fohfoin a hun ko. Cui hnuah an vawrh lamih ken mi Bible cu sang deuhah a thlirterih aw ring zetin, “Israel pawlih Pathian Yahweh hminin thu ka tiam, Masada a tlu dah nawn lo ding,” ti’n Hebrew tawngin a au. A au vek cekciin mino rual khal vei thum tiang an au ve.Cui an thukamnak au thawm cu an dinnak tlangzim ihsin an hnuai phaikuam kimvelah a thang khawk ruangro. Hi hmunih hivek thukamnak neih hi Israel kumpiin an ralkap training awng mino zate hnenih a tuah ringring mi a si.\nKan dung kum (72 AD):\nA hnuai ihsin hun thlirtu Rom ralbawi hminthang Flavius Silva hrangah a tlunih ban tumpi phun mi men bangih ding tiautiau, hnah hring thingkung kung khatte hman um lo, a ro-ih ro, sang viahviah tlangpi cu a lu tlunah rung cim ding vekin a hmu. Cui tlang cu Judea nelrawn ramro ramcar lakah rawkhui bangin amahte’n a ding tiautiauih pehzawmtu tlangtluan dang pakhat hman a kiangah a um lo. Thilmak zet cu cui tlang cu pi 1,450 a sangih a luzim cu tan bial mi men bangin a rawn derder. Cui rawn cu bawhlung sitnak bualrawn panga lai tlemin a kau.\nTlangzim rawnih umpawl cun Jerusalem khawpi umnak nitlaknak lam cu lungleng zetin an cuan cuahco. Aw! Jerusalem! hmuh leh ti ni um hram seh, ti’n mitthli halin thla an cam. Cui sin nisuahnak lam cu suk zoh nawnin an vun zohih tipi thi (dead sea) ti mi tilipi cu thiang zet le dumpawl kelkelin an hi hmu. Hi tipi thi cu tifinriat hnakih niamah a umih leitlunih a niamnak bik hmun a si. Tidai luan suahnak le luan luhnak nei lo tipi thi a si. A tidai cu a al tuk ruangah a sungah nunnak nei ngate le rannung ziang vek hman an um thei lo, thing le thirih tuah mi vawkkuang lawng ziang vek hman ret thei a si fawn lo. A ti leuh tikah a phuanaw luaklo menih a sungah pil a theih lo. Asinan hi tili sungah milai hrangih tangkai thil phunphun le damdawi hrangih tha thil phunkim a um.\nCui tilipi ralkhat lam cu an hi thlir vivoih rau riarite’n an hi hmu ban. Cui rau riari nawnih lang ram cu tui niih Jordan ramih rung cang hlan laiih Israelpawl rak do ringringtu Edom phunhnampawl rak umnak ram a si. Cui tilipi tawzum lam cu suahsual lamih khaw hminthang bik Sadom le Kumarah rak umnak hmun a si.\nHi tlangzim rawn cu “Masada” timi kulh hminthang a si. Hi Masada ih relh mipum thawngkhat hman kim lo nunau, nauhak le pacang rual um khawm ruangah do neh lo mi nei lo, miphun zo vek khal sâlih tuah thei thluh Rom kumpi cu mangbangin a um.\nMasada ih umpawl cun ralring zet le thinphang nawnin an umnak tlang hnuai cu kilih kipin an vun thlir kualih thingkung pakhatte hman umlonak kawlh lel-lelih umhmun khuar Rom ralkappawl cu amahmahin an vun hmu. Asinan a tlang cu a san tuk ruangah a hnuaiih ralkap pawl cu sihte vak neuhno vek fangin an vun hmu ban. Rom ralkap cu an umnak tlang saklam le thlanglam hmun riat laiah umhmun an khuar ti fiang zetin an vun hmu.\nA hnuai phaikuam ihsin cui tlangzim Masada thleng dingah mi pakhat tlem, so tenten kawi ngialngi zin fate zawhin kaisoh asile ni khat zik lai rei a tul. Asinan tlangzim thlen hnu hmanah tlang tlun rawn Masada cu cuampi tiattiat lungpi thawn kulh hnget thluh mi a si ruangah, a luhnak kawtka ihsi lo cun lut theih a si cuang lo. A sungih lut theinak umsun kawtka cu a tlunih um pawlin an rak kharpit bembem ruangah ti ngaihnak a um lo. Cui cuampi tiattiat lungpi rak dawltu cu Jesuh Khrih nautet laiih nauhak kum hnih hnuai lam rak that thluhtu Herod siangpahrang a si. Anih hi Judah siangpahrang asinan Edom hrin a si ruangah le a sualral tuk ruangah Judah pawlin an hua zet. An huat ruangah hi hmun hi a relhnak le daite’n a cawlhnak dingah a rak tuah mi a si. Herod a thih hnuah hi kulh hi Rom ralkappawl an um lawk. Asinan 66 A.D ah Menahem Ben Yehuda hoin Judah pawlin an laksak. Cui ni thawkin Rom uk duhlotu hnam duhdawtu Judah pawl kutah a um.\nRom ralkap thawng hleinga lai hotu Gen. Flavius Silva cun hi tlangzimah loh-theih-loin hung kai suah a tum. A tlun rawnih relh phunhnam duhdawtu Judahpawl cu sâlah a hung kaih thluh tengteng a tul. Asinan tu tiang ahcun a hnuai phaikuam ihsin hun cawn cuahco men ti lo cu tuah thei mi a nei lo. A kut hnuaiih raltha le ralrel thiam ralkap thawng hleinga rual khal an umnak kulh sungah a thupek hngakin fei le nam thawn an ralring t’engt’eng. Tu tiang thupek an hmuh lo ruangah a hrek cu dawnharin an to thul an ding thul.\nNi le can a hung rei vivo. Asinan tlangzim rawnah hung kai ngaihnak a um lo ruangah Rom ralkappawl cun tlangzimih umpawl cu hung do neh hnakin tidai le rawl loin ret an tum. Cuti’n pawn lamah tirawl hawlin suakvak thei lo dingin an kulh pit thluh. Tlangzimah tidai le rawl a cem cun anmahte rung tumin an kut sungah an rung peaw thluh ding ti’n an ruat. An lakih tam sawn cu nunau le nauhakte an si fawn ruangah rilrawn le tihal an tuar rei thei an zum lo.\nCuti’n ni khat hnu ni khat, zarh khat hnu zarh khat, thla khat hnu thla khat a liam cutco. Asinan a tlunih Judah raltha le tumruh rual cu tlang hnuai lam panin tumsuk ti an nei lo. Rom pawlin Masada tlangzimih Judah pawl an kulh bet sung cu thla sarih a rei thlang.\n73 A.D. Tihphannak thlentu zing dai:\nAn umnak nitlaknak lamin Rom ralkappawl cu an hung kaisoh thei mai an zum ruangah Judahpawl cun thing umsun le leilung cawhpawlh thawn tlangrawn hung lutnak kawtka cu an khar pit. Asinan cui kawtka cu Rompawl cun meisa thawn an ur kangih an siatbalsak.\nTlangzimih um Judahpawl hrangah ruahsan ding dang a um nawn lo. An let hleinga hnakih tam, leitlun ralkap cak bik Rom ralkap cu annih nunau, nauhak le pacang um khawm mi menmenin thla sarih sung ziang tuah thei loin an umter thei zo. Asinan tu ahcun an pacangtha pawl cun ti thei mi an nei nawn lo. An ti thei umsun cu tlang hnuaiah vung tumin an ral kutih pekawk thluhih an sâlih can lan ta, lole an ralpawl hung kai tiang rak hngakih an nupi le fanu pawl duhtawkin nawmcennakih an hung hman lai rak zoh cuahco a si. Cuti’n tlangzimih an rak um ahcun thin tuar loih rak do let tumtu cu zangfahnak sete hman tel loin Rom ralkap cun an nam hriam le fei zum thawn an that thluh dingih, a tang sun mipa cakvak deuh khal an sâlah an hruai thluh ding.\nRom pawlin Masada tlangzimih Judahpawl an kulh bet sung cu thla sarih a rei thlang.Tikcu le canin tlangrawnih umpawl cu a liamsan vivo. Cerlian ninu khal thlanglam thlangzimah a liam miarmo. Khua a hung thim cetco. Tawkfangah thlang lam van tlunin thlapi khal a hung eng pempo. Zan dang bangin thlapi vang lawmin nauhakpawl cu sa celcite’n an lekaw rero. An lekaw lai cu upa zohmanin kham an tum lo. Hi vekin zalen zetin dawnhar mi nei loih khawsak le tlanlen an duh ruangih hi hmunih ra um hrim an si ruangah, zovek ral hmanin an zalennak le an fatepawl thinnawmnak dipdalter le hnaihnawkter an tum lo.\nAsinan an fate pawlih nawmnak cun rei a daih nawn lo ding ti an thei. Mupi bangin thla neiin zuang hlo thei an si fawn lo ruangah, an hrangah nung cingih Rom kut sungih pekawk ti lo cu tuah thei mi dang a um nawn lo. Hmansehla Pathian ih pek mi zalennak cu zo vek hnen hmanah pek an tum lo, hlohter khal an tum lo. Pathian siar lo zo vek phunhnam dang hman an lu tlunah um a thiang lo tiih zum hngettu cui Judah mi raltha rual cun Rom pawlih ruah ban lo mi tuah an tum.\nTualleng nauhakpawl an ih a hmu thlang. Nauhak dang khal an lekaw an cawl thlang. Zantim an naih cuahco thlang. Tawkfangah an hotu bik Ekazar Ben-Yair cun an zate’n hmun khatah a ko khawm hai. An zaten an hotupai’ mithmai an zohih a thusim ding mi theih fiang tumin dai khepkhepin an to. Pacang hrekkhat ralvengtupawl cun an hotu bikih thusim lai tibuai theitu an um pang maw ti thei fiang tumin khamtlang ihsin hnuai lam cu thate’n an vun thlir kual phahphah. Rom ralkap cu an umnak kulh sungah an um kelin an um rero ti an vun hmu. An mithmaiah riahsiatnak a lang ko nan dungsip tumnak sete hman a lang lo. Cule an hotu bik cun tesinfahlang tiangih cinken ringring tlak thu ropi a sim hai!\n“Dungthluntu rinum le ralthapawl, hlanlai ihsin milai parih tha umsun cung Pathian siar lo, Rom le zovek hnam dang uknak hnuai hmanah lut kan tum lo. Hihi a takin kan langter a cu thlang. Rom kutih kan luh ahcun sâlih tang kan si maiih, cu tlukih ningzakza le mualphothlak a um lo…\nCuruangah thil sunglawi le ropi tuah thlang uhsi. Asinan cui hlanah kan neih mi zate’n nawkkang ta thluh uhsi. Rom pawlin kan thil lak ding pakhat hman an hmuh loih, an tham banah kan minung kan um nawn lo ahcun, an hrangah cu tlukih tuar har a um nawn lo ding ti ka thei. Hmansehla kan rawl retnak cuam cu nawkkang loin himte’n tan ta uhsi. Culawngah rilrawn ruangih thataw kan si lo, sâlih tan kan duh lo ruangih thataw kan si ti Rom pawlin an thei ding.\nRa uh! Kan kutin zalen zetin nam sau a kaih thei laiah thil upat tlak tuah uhsi. Ral pawlih sâlah lut loin thi sawn uhsi. Cuti’n hi leitlun hi kan nufapawl thawn mi zalen dinhmunin tanta uh si.”\nMipi cu an dai khepkhep. An lakah zohman cui a sim mi el tum an um lo. Lungkim lo khal an um lo. A sim vekih tuah ngam lo ding hmelpu khal an um lo. Nupawl cun ziang theithiam hrih lo an pawm lai fahniangtepawl cu an zohih an mitthli a tla. Tualleng nauhak rual cun riahsiatnakih khat an nu le pai’ mithnai cu phaw kekite’n an zoh. Mitthep loih thihnak pahtlang ngam pacangtha rual cun an nufapawl cu an zohih an awm sungah riahsiatnak le thinhengnak a soin a hung so ut-ou. Asinan an hotupai’ sim mi si lo hril ding dang an nei nawn lo ti an thei.\nTawkfang an rel tlang hnuah fung zukin an lakih pacang pahra hril dingin rem an ti. Cui an hril mi pahra cun an nupi le fate telin an zate’n that thluh dingin tuanvo an pe.\nVan a thiang riahriah. Thlapi khal tlang phenah a liam zik thlang. Cung sangah arsi an hung de sepso. Thawmvang zianghman theih ding a um lo. Zilthli nemte ra hrang zerzo ti lo an hnenih ra thleng thil dang zianghman a um lo. Jehovah Pathian cun tlunvan ihsin run cuan reroin an thei.\nAn lakih mi pahra cu nam hriam thawn an hung ding suak. Mipa sim lo nunau le nauhak lak khalah thah tihih tal suah le tlan tum an um lo. Nam sau thawn an hngawng an sat tikah sat rem dingin le thi tengteng dingin nunau le nauhakte khalin an lu an rak tun. Nauhak hrekkhat cu ziang bik si an hnenah thleng ding ti khal thei fiang loin an nu le pai’ fial vekte’n zathalin an it ih an mit an sing. Nu hrekkhat cun an fate cu nam sau thawi an satthat lai rak hmu ngah pang lo dingin ke thluangin an bawhkhupter. Cuti’n mi pahrapawl cun thin pacang zetin pakhat hnu pakhat an sat that vivo. An sat mi lakah zohman thinphangih tap le talbuai an um lo. An doral Rom kutih thih le sâlih tan hnakin mi zalen dinhmunih thih cu thil sunglawi sawnah an ruat. Cui a thattu mi pahra lakin pakhat cu fung zukin an hril lala. Anih cu a tang lai mi mi pakua thattu ding a si.Cuti’n a thah hlanah mipi an thah mi lakah hnukcat loih um lai an um pang maw ti’n an zoh tha sal thluh. An zate’n an thi fel thluh ti an theih hnuah an lakih an hril mi pacang pakhat cun a dang pakua cu thin pacang zetin a thah thluh. Cui hnuah amah le a mah khal a thataw ve.\nThihnakin Masada kulh cu a tuam pit thluh. Masada kulhih um lakah nungdam pakhat hman an um nawn lo. Zilthli nemte a hrang nawn lo. Thlapa le arsi tle sepso khal an hlo thluh. Van a thim. Jehovah Pathian a riah a sia. Masada kulh luahtu umsun cu nunnak nei nawn lo miruak lawng an si thlang.\nMithiin minung a neh ni:\nA thaizing khua a van that hlan, ar vei hnih khuang hrawngah Rom ralkap cu Masada tlang parah khawthim sendenin hung kai an tum. Judah pawlih rak phih mi sangka khal a awngaw viahviah. Cuiti’n lilawn dawnin an kaiih awlte’n tlang tlun an hungthleng. Sangka an luh vete’n Judahpawl cu fei le nam thawn an thei tawkin an rak do an zum nan, rak dolettu an um hrih lo. A tlang rawn an hung thlen hnu khalah anmah rak dotu ding milai pakhat hman hmuh mi an nei loih an mang a bang. Asinan Rom ralkappawl cu an hna a ngam taktak hrih cuang lo. A thupte’n hmun khatkhatin Judahpawl cun an rak bawh a si ding ti’n an ruat. Hmanseh milai cu sim lo cucip le kharbawk thawmvang hman an thei cuang lo.\nKhawfing a cat ruangro. Khua a vang vivo. Rom ralkap cu a rawn laifang an hung thleng. An rak ruah dan hnak hmanin a hmun cu a rak nuam, a kauh khal a kau diahdiah. Nisuahnak sak lamah a tlar a tlarih dawl mi pindan vek inn an hi hmu. An keh lamah Judah pawlih an sak ta mi Sinakawk (biakinn) cu thing riamrite’n a rak um. Cui kiang naihnawnah Herod siangpahrangih hmeipawl takkhawlhnak le an taksa nonal dingih tikhu thawi an uamawknak lung-inn cu mawi le hngetkhoh zetin a ding. An feh vivoih nisuahnak lamih um tlangzim rawn luhnak kawtka pakhat deuh cu an va thleng. Cui sangkapi cu a sung lamin awn theih rual loin lungpheng hlaipi thawn an kharpit ti an va hmu.\nAsinan Rom ralkap cun kaih le thah an tum bik mi minung pakhat hman hmuh mi an nei cuang lo. Dimtei’ milai t’awng awn le au thawm khal theih mi an nei lo. A daihin a dai khepkhep. An mangbangah relh theinak ding inn sung le kawmker tiangin an bih thluh.Thawmvang theih mi an nei cuang lo. A netnakah a rawn kil khat an va thlengih a tlar a tlarih mithi ruak um khawm cu an va hmu. Cui hnu lawngah Rom ralkap cun thil um dan an thei fiang. Diriam fahranin an nam sau thawi dawh that an rak tummi milai pakhat hman an rak um nawn lo. Ni tam le zan tam an taksa hiarnak riamtertu dingih nawmcenpi an rak tum mi fala le nunau pakhat hman nungin hmuh mi an nei lo. Suk le soih caw rual men bangih sawr le fial ding sâl khal pakhat hman kaih ding an hmu lo. An hmaiah uangaw le puarthau zetih dingin, “kan lo neh” tiih cil an phui rero thei ding mi pacang nungdam khal pakhat hman an hmu lo. Cuti’n ti ngaihnak thei loin an hotu bik Flavius cu a beidawng le thinling tukah a nam sau vanah athlirih ringpi’n a au ruangro.\nRal nehtu ti dan theu bangin an ral Judahpawl neih mi thilri le thuamhnaw laksak ding an hawl rero nan hmuh ding a um lo. An hmuh sun cu meisa thawi nawhkang mi dum cak riamriam meihawlih cang zo thilri le vutzam pungkhawm lawng an si.\nMiruak umnak kiangih a tlar a tlarih dawl mi pindan sung an va zohih Judah pawlih tan ta mi rawl le eiin ding an va hmu. Cui an ret ta mi tirawl cu milai 1,000 lenglo hrangah ni tam daih a si ti an hmu. Cui si cun Judahpawl cu eiin ding neih lo ruangih thataw si loin, phunhnam dang sâlih tan an duh lo ruangih thataw an si sawn ti Rom ralkap cun an thei fiang.\nGen. Flavius cun amah le amah nehtu ah a ruataw thei nawn lo. Judahpawl sawn cu nehtu diktak an si ti a thei, ziangahtile an kut sungah lut loin mi zalen dinhmunin zingpul mual an rak liamsan ruangah a si. Cui ni cu Flavius in a dam sungah mithiin minung a neh ni a tawn vei khatnak a si. Falvius cu ti ngaihnak thei lo thinling tukah a au ruangro lala.\nCui mah le mah thataw Judahpawl cun sâl tang minung si hnakin, zalennak nei mithi si an hril sawn ruangah Rom nehtu cu anmah ah an cangih Masada tlu nawn lo dingih tuahtu khal anmah an si lanta.\nLungthin an kai tho: Cui Judah raltha rual thahawknak hmun Masada tlangrawn kil khatah dingin khua ka ruat. 73 A.D laiih mahte thataw Judah ralthapawl cu ka kiangah hung ding thuptho salin ka thei. Thi dingih khua an rak khan lai le cui hlan thla sarih sungih an khawruah danpawl pakhat hnu pakhat in sim reroin ka thei. Annih cun ka lung sung thuk bik le ka hna thli-ah mithiin minung neh a theih ti in sim. Nung cingih sâl dinhmunih um hnakin thih a sunglawi deuh ti in sim. Nun hnakin thih hin mi’ thinlung sungah hna a tuan thei can a um ti in sim fawn.\nKa thinlung mitthlam cu muvanlai bangin a zuang diaidoih kan Lairam tlun a thleng. Masada iang tlang a um ve mahna ti’n hring dildel khua le ram le fing le tlang ka cuan vivo. Masada iang tlang a rak um riai lo. Ka lungthin kaithotupawl iang ban pacangtha tal an um mahna ti’n khaw zakipih mi tinkim ka thlir kual lala. Cuipawl iang ban khal hmuh ding an um lo. Milai ciocio kan va bangaw lo ve aw, ti ruat phahin ka thawpi ka hun suah.\nTlailam zilthli nemte a hrang zerzo. Cung ninu khal thlanglam tlang zim phenah liam zai a rel ve thlang. Cuti’n ziangtikah kan ramah Masada iang tlang um leh kei maw ti ruat phahin le ka lungthin kaithotupawl rauthla cu upatnak pe phahin tlang hnuai lam panin nuamteten ka suk\nThaizing khawvan hlanah Rom ralkap pawl cu hi kulh sungah an hung lut thei thlang ding. Asinan hmai lamih kan um dan ding hril thei dingah zalennak kan nei lai. Kan nupipawl cu mi hmuhsuamin umter lo uhsi, kan fatepawl cu sâlih tan timi a theih hman theiter hlah uhsi.\nHMINSIN: Masda thu hi a takih rak thleng a si. Ca ngantuin hi hmun a va thlen hnu-ah Lairam hrangah zalennak sual ve dingin ke a kar. A tumtahmi a hlawhtling hrih lo ti a thei nan a thinlung sungmuril ah hnamdang ukmi sâl ih kumkhua um hnakin mi zalen dinhmun ih thih cu a sunglawi sawn tin a zum hnget.\nCalai Mi Kan Ṭul\nUS Le Thlapi


Manny Poacquiao Vs Floyd Maywheather - Chinland Today Media\nFebruary 23, 2015 12:49 am·0 comments\nTulai leitlun Boxing ih mi hminthang pahnih, Phillippine mi Manny Pacquiao le US mi Floyd Maywheather tei pahnih cun, leitlun ih a hngakhlap zetmi cu an hlawhtling ter thlang ding. Pacquiao in May 2 ih thong awknak ding hrang lungkimnak a rak tuah zomi cu, Maywheather khalin lungkimnak a tuah fel zo ruangah, Pacquiao le Maywheather tei pahnih cun, Las Vegas ah May 2, 2015 ah an thong aw thlang ding.\nManny Pacquiao hi tufang WBO welterweight ah Champion a si. Tum 64 a thongnak ah, tum 57 nehnak a co, tum 5 mi a neh lo ih, tum 2 ah a draw. Maywheather hi tufang WBC & WBA welterweight, WBC light-middleweight ih Champion lai a si. Tum 47 a thongnak ah a zaten nehnak cotu a si.\nPacman : “Leitlun ih an hmuh cak bikmi thong awknak cu Floyd Mayweather thawn kan hlawhtlin ter ding ruangah ka lungawi zet. Tuitum ih kan thong awknak hi Boxing duhtu zate hrangah ka hlan ih, kan ram ( Philippines ) in sunlawinak a co ni si ding khal ka tumtahmi a si”.\nMaywheather : “Leitlun in a hmuh cak zetmi le, Boxing ngainatu pawl ih an thlir ringring mi Mayweather vs Pacquiao cu May 2, 2015 ah Las Vegas ah ti hlawhtlin a si thlang ding. Tuitum hi leitlun Boxing thuanthu ih hminsin tlak le mipi ih an duh bikmi Boxing thongnak a si ding”\nLeitlun ih Boxing Champion cu zo a si timi cu may 2, 2015 ah kan hmu thlang ding. Zo ha na zum ?\nMaywheather Le Many Pacquiao Tei Puai Zohnak Ding Ticket Dollar Thawnghra Ban\nPacman A Phur Tuk Zo


Thlarau Nun Mawinak Sii - Chinland Today Media\nSeptember 4, 2010 12:47 am·0 comments\nPathian ih hmuihmel keng ih tuahmi, a ding le a thianghlim in a langmi nunnak dik, nan nunthar keng uh. – Efesa 4:24\n– Saam 143-145\n– 1 Korin. 14:21-40\nBotox timi sii na hmang dah maw? Mi tampi in cuih sii cu harhdamnak hrangah an hmang. Mi hrekkhat cun no deuh in lang dingah cuih sii an hmang.\nMi hrekkhat hrang ahcun a lenglam mawinak pianhmang cu an thupiterzet ih an vunsawng pawl hlo dingin botulinum toxin type A timi sii an dawt aw. An vunsawng cu caan tawite sung lawng a hlo. Neta ah cuih sii cu dawt awk saal leuhleuh a ttul.\nCuih Botox sii cu a man a khungzet lawng si loin a tthat lonak kap (negative side affect) khal a um. Asinan a tthat lonak thu in mawi duh pawl cu cuih sii hmang loin a cawlter hngai thei cuang lo.\nLenglam zoh mawinak cu thil sia a si lo nain kan sunglam nun ziangtluk a mawi timi a thupi sawn. Nunzia mawi nei dingin ziangtluk kan pek aw thei?\nKan thlarau mawinak dingah duhnungza nunneemnak le zawnruahnak, lainatnak le zaangfahnak, thinsaunak le midang ngaihvennak, mahzawn lawng ruat loin mi zaangfahnak Botox sii sawn dawt awk ding kan duh maw? (Efesa 4:2-3). Kan ttulmi thlaraulam ziaza tthatnak nei dingin Pathian hnenah kan kir paih maw?\nA lenglam zoh mawimi sinak ding lamzin na hawl maw? Ziaza ttha sersiamnak Bible caangl pawl hawl aw. Thlacamnak le Thlarau Thianghlim thazaang peknak in cuih Bible caang pawl cu sii vekin na nunnak ah dawt aw. Na nunnak ah a tthalam hlir in hna a ttuan ding. – Dave Branon\nLenglam pianhmang lawng ruat hlah,\nA mawinak a ziamral ding;\nThlarau rah rah dingin tuamhlawm aw,\nNa thinlung sungah a tthanglian ding. – D. De Haan\nPathian mi sinak ziaza cu\nleilung tlunah a mawi bikmi tuamhlawm awknak a si.


Kum Nauhak Bik Miss Mini Myanmar 2015 ; 15th Annual International Prince & Princes 2015 Zuam Ve Ding - Chinland Today Media\nApril 9, 2015 2:26 pm·0 comments\nSingapore ram ih an tuah dingmi, 15th Annual International Prince & Princes 2015 zuamawknak ah kum (4 le hrek ih upa) kan rammi Miss Mini Myanmar, Khin Phone Pyae Thu @ Chit Chit Dong Lay a tel ve ding tiah Style Plus H ih Ma Hla Nu Htun hnen ihsin thutheih a si ti’n Lwin Pyin thuthang in a tarlang.\nHi zuamawknak hi Singapore ram ih tuahmi, a vei 15nak a si ih kawlram ihsin a veikhatnak kan telnak ding a si. Hi zuamawknak ah kum 4 ihsin kum 7 ih upa asimi nunau nauhak tete pawlin zuamawknak an nei ding. Chit Chit Dong Lay hi August thla ah kum 5 kim ding a si. Zuamawknak ih tel dingih cazin ra petu hmuahhmuah in kan ko ngam lo. Chit Chit Dong Lay cu a Nu hrimhrim mi ti fekfek le felfai tak a si tiin Ma Hla Nu Htun cun a sim bet.\nA hlan zuamawknak pawl ih a rak telnak kidz show tipawl zohnak kan nei. A Pate hi Singapore ram ih ummi a si. Facebook in rualpi kan si ih himi zuamawknak puai a um ti in rak sim ihsin tthehlarnak kan tuah. Singapore ah veikhat a rak feh dah zo ih Singapore ihsin a theitu pawlin ama’i (Chit Chit Dong Lay) zuk hlir in kuat. Cuti’n amah thaw’i a tak ih kan tonawk tikah a duhnung zet ngai fawn ih kan hrilnak a si.\nFimthiamnak lam ah Daw Yin Wine ih nursery school ah a zir ih mirang caa tla a zir rero. Hivek zuamawknak ih kan thlah/telh nak san cu mah le mah rinawknak nei dingah siseh, mipi huham ngam in international hmuhtonnak nei dingah a si tiah Ma Hla Nu Htun in a sim.\nHi zuamawknak cu July 25 ih tuah dingmi a si ih Little Miss zuamawknak hrangah kum 7 ihsin kum 13 ih upa tiang an si ding. Miss Teen hrangah kum 13 ihsin kum 19 ih upa an si ding tiah theih a si.\nKhaing Wai Lwin\nKhrih Ralkap Training Nikhatnak Tluangten Hmang\nMalaysia Le Thailand Ihsin Myanmar-mi Ra Tlungthluh Ding Timtuah


Chinmi le USA Ramthar Thansonak - Chinland Today Media\nChinmi le USA Ramthar Thansonak\nDecember 30, 2012 11:39 am·0 comments\nHihi maw USA an ti cu ? A ni cu December 10, 2012 a si. First Baptist church(Tampa) ih Karen pu tar kum 70 mi dam lo veh dingin South University hospital pan in ka pok, a besia tuk ruangah thi ding pawl retnak sizung(Hospice house) ah an rak thawn zo, cui sizung pan in ka feh sal. A hmun ka thleng cu a ihkhun ah cau rero, thaw um nawn lo caih rero kiltu nei lo in a rak um. Fa 5 a nei nan zo hman kil mantu an um lo hna an tuan thluh ti a si. Thlacamnak ka neih sak, ka theh zawng fangah kan nu in phone i run ko “Kan mail box rak cek aw bill pek ding ca pawl a thleng ding” ti a si. Kan inn lam pan in a rang thei bikin ka tlung sal,kan mail box ka hun zoh cu bill pek ding ca pawl hlirin a rak khat. Inn san man dilnak, tidai le meisa bill, TV le phone bill, motor man bakmi dilnak, motor insurance, life insurance, kan fa nautabik Mucu tlawng retman, Malaysia ihsin ratnak air ticket man dilnak, kawlram sungkhat hnen ihsin bom dilnak ca 3 le Department of children and family(DCF) ca pawl an rak um, hmaisa bikah DCF ca ka siar, hnatuan nan neih zo ruangah cozah bomnak food stamp le mediciad nan ngah nawn lo ti a si. Paih lo cing ten a dang ca pawl ka siar vivo, bill pe dingin check ka hun ngan cu kan bank account ah $ 16.15 lawng a tang, kan nupa thlakhat hlawh cu a cem ta riai, fate 5 thawn ziang tin kan nung ding thinhar in thu phunphun ka ruat.\nCheck kan ngan rero laiah ka phone ah masage a rung lut, saya pa na email rak cek hnik ti a si. Arang thei bik in ka hun zoh, Indianapolis ihsin kan rualpa a rak si, “Saya pa kan nupa ih hna tuannak company in in dawi (fired), benefit tha tin khaw dang ihsin kan ra pan, tu hiti si lala, hna lo in bill pek ding pawl ziang tin kan tuah pei, mahte rualpi loih hmundang tuan dingin mirang tong kan thiam fawn lo, campany cu hna a hnget ti asi ko nan mi an dawi thotho fawn, US ah nauhak cazinak a tha an ti,kan khua ah kawlammi nauhak an tam tukih kum hnih kan um zo nan an mah kel an si,,State dang ahcun Agency pawlin nauhak tlawng ttum hnu ah inn ah ca an zirh, home work an tuah pi, youth program in hmuntin an fehpi, cuvek a um fawn lo. Mail ka siar rero laiah phone a rung lut lala, ka hun ngai cu North Carolina in a si. “Saya pa Guam ihsin US thleng hmasa pawl taza ka cuai ding; nupi loin in thih ter tum” ti a si. Asim bet mi cu “kam ram ah nupi cah ka tum nan zo hman in an duh nawn lo,US ih harsat zia, tilva thahnak hmun ih nitin hnatuan dan, nu le pa it tlang thiam lo ih sun le zan thleng aw ih campany hnatuan dan, thla tin lakkha $ 2000-3000 lai khal ngah seh la khawl theimi um dah lo “kaa le belte” ih thih tiang um ding ti an thei tuk, kut thirhri khih lo mahte thawng tla kan si ti an thei tuk zo ti a si. Cucun um thei nawn lo, lu dom in khua ka ruat “maw USA vanram fate vekih kan rak lo thlir lai kha maw, Kawlram le Malaysia cun na rak mawi tuk nan maw, mahte sal tuah aw dingah maw ka ra lo pan, kanram ih unau pawl cun van sui khaw lipi ih um, van ih paisa tla sar ding vekin in ruat nan maw, aw hihi maw USA an timi cu.\nAthangso cak tukmi Laimi dinhmun: Kum1939 ah a voi hnihnak leitlun ralpi a rak thok, Janpan ralkap pawlin Singapore ah ttan khuar in Kawlram an la tum ti a si, curuangah 1940 kum thokah Falam um Chinhills battatlian cu India ah ttan khuar ih thawn aw dingah tlunlam thu pek a si. Cuticun an thilri pawl a rang thei bikin Aizawl ah thawn ding a si.Thilri thawn ih Aizawl camp hotu dingah Jamader Than Thiam cu tuanvo pek a si.Cuticun Aizawl pan dingin vai (kala) ralkap 60 le laak rual thawn an pok. Tumkhat cu Bangla pakhat an thlen zikin Pu Than Thiam le rallkap pakhat cu hmaiah an rak feh, bangla kiltu pa hnen riahnak an dil. Anih in “tuizan cu vai ralkap pawl an thleng zikih midang riah a ngah lo’ a rak ti, ti ngaihnak thei loin khawsung riak dingin an feh lan; Vai ralkap pawl an thleng, kan bawipa teh an ti tikah Bangla kiltu pa cun tute ah samtom laimi mi pahnih an thleng nan riah kan siang lo ih an feh lan” a rak ti. kan ral bawipa a si an ticun bangla kiltu pa cu thinphang zetin khawsung a vung hawl sal ti a si. Hilai caan ah cozah hna le ralkap hi Laimi ih tuan ban dingah a rak ruat lo, Kala le mirang pawl lawng ih tuan dingah rak ruat mi a si.1948 kum ah Kawlram independent kan ngah. laimi tampi ralkap ah an rak tla, ralkap cu mitin uar zet mi a rak si, 1950 hrawngih ralkap lubawk phawt cun nupi duhduh hril thei a rak si ti a si. Laimi kan thangso vivo, Madalay le Rangoon lawng si loin ramleng tiang kan thleng. Tu ahcun USA ram rori ah um hmun khuar in kan thleng thluh thlang, kan thlen men lawng siloin an mah vekin milioniar si theinak, Bawi upa tiang tuan theinak dinhmun kan nei zo. Kan mai ti theimi silo Pathian thlawsuah a si.\nTuihnu kum 10 ih thleng dingmi tikcu; Voikhat cu Maxico ihsin thleng mi Matupi tlangval Sushi dawr tuahtu pakhat thawn kan tong aw. Ka sutmi cu ziang na tuan, ziangvek income na nei, ziang tumtah na nei? a simmi cu US ka thlen veten mi hnenah Sushi ka tuan, tindan ka kai ih kumkhat kim hlan ah dawr pakhat ka nei, a kum hnihnak ah dawr 2 ka la bet ih tu ahcun dawr 3 ka nei, tuan bawmtu mi 2 ka nei ti a si. Income hi hnatuantu pek, bill pek le eiin hnu ah thlakhat $ 10,000 ka taang (midang sim lo dingih timi sinan). Kum 8 ka tuan zo ih tuihnu kum 2 lawng ka tuan bet ding,cuihnu cun midang ka tuan ter ding, taksa bang loih sumpai thawi tuanmi factory pakhat khat din thei dingin thla ka cam ti a si. Voikhat lala cu State dang um kan nau pakhat engineer ong zomi in phone i run bia “Florida,Tampa ah ka rung lo pan leh a tul ding, ziangah tile USA ah States 4 in state tax nei lo mi an um, cumi ah Florida a tel ti a si. Cule kum khat ah $15,000 ka khawl bet thei ding, cuitlunah Tampa cu ramsung ramleng mi vocation hmannak a siih Sushi tuannak, Beuty academy zir le tuannak, thlaicinnak a tha ih sungkhat um khawmnak dingah a tha tin ka ruat’ ti a si. ziangzat kumkhat ah na ngah thei ka tiih “100,000 tlun ka ngah, ka hna hi USA ram khui hmun ihsi khalih tuan theih a si” a ti.\nTui hnu kum 10 ahcun kan laimi lakah a tlunih mi pahnih vek kumkhat ih $100,000 tlun income nei ti cawk lo an suak lai ding, bawi upa le milionair, cathiam thatha an suak ding, Cozah hnen ih tax pe tam thei pacang tha le nu tling an suak vivo ding. Cui caan ahcun tu ih tumtah nei mumal lo, zuam tumnak nei lo pawl a laang thlang ding. Food stamp le tax return ngah ih man tam zet motor thatha to fate pawl an ning a zak lai ding. Check ih lakkha ka ngah takah benefit ka ngah cun a tawk ko titu pawl, kum 2000 hlan ih thleng mihlun pawl khal ziang an si cuanglo titu pawl, Zamdal(lai thuanthu mize bik) cithlah pawl mipi lakah an hlei thlang ding. 2007 kum hrawng ih Malaysia ih Refugee card nei cu kawhhran upa le pastor dingah an rak duh lo vekin food stamp le tax return ngah pawl kawhhran upa dingah hnon caan a thleng lai ding. Pastor kan si le US degree pakhat tal neilo zuam betnak neilo pawl kan kawhhran pawlin in hnong lai ding. Curuangah Inn pakhat neih ah lungawi tawk hrih hlah, a bak ih lei theimi asi ti zate theih a si. Mi pakhat kum khat $ 60,000 hnuai ngahmi ah lungawi hrih hlah ” hihi maw USA an ticu’ ti in a lo hngak ringring, zirin zuam bet aw, tong ka thiam lo, kut thiam ka nei lo ti hlah, na hna, na umnak hril thiam aw, small business neih theinak lamzin ummi tuan tum aw (eg. Workshop, lai dawr, sushi, nail le beuty salon & etc..) ka upa zo zirnak caan a tllai ti hlah, kum 10 sung zonzaih hreh hlah na dam sung na nuam ding, nom hma sak ih har neta maw, har hmasa ih nom neta nan hril sawn. Tui caan hi caan sungawi a si. USA cu Pathian ttih, diknak, taimaknak thawn tuan suahmi ih lennak ram a siih tumtahnak nei, zuam mi pawl lawngih thansonak ram a si.\nVictoria beckham ih Nitin Caan Hmandan Hi !!!\nBurma Ram Zirnak Hrang Ruahsannak


Indiana Asian Help Services - Programs (Chinese)\nHours: Monday - Friday 9:00a.m. – 5:00p.m.\nExecutive Director:Sungboon Baik\nENGLISH · CHINESE · JAPANESE · KOREAN\nPrukrem telmi pawl:\nMirang ca zirnak leh Ramsinak zirnak (sun leh zanlam)\nSim-zirh nak: Nunphunh-thlengaw dan, nupa leh sungkua leh harsat nak tawnmi ruahnak pek nak.\nHnattuan hlawl sak nak\nDamlo nak lam bawm nak\nTtawng let sak nak\nIn sungsang (nupa) buainak bawm nak: Lamhmuh sak nak leh um nak\nThil dang ttul nak ih bawm dil sak nak: (sizung/damlo nak lam leh zung thuhla tvp..)\nAiawh ih mi bawm nak:( Sizung (zato), sikhan, tlawng leh zung dang pawl..)\nTindan zirnak: Upa lam, kuak phiat nak, hnawi cancer tvp..\nNepnawi: American pawl umnak zoh nak leh hmundang ih tlawn nak\nMirang ca zirnak\nMirang ca zirnak cu a thiamcia le thiam hrihlo zate hrangah tuah a si\nThlawngkai nikhat, nithum leh ninga ni\nThlawngkai ni hnih leh nili ni\nThlawngkai nili zanlam\n91st Christian Church\n6049 E. 29th St.\nZirnak, innsang thuhla, Lenglam ttulmi leh zirnak dang pawl\nKum upa pawl zoh dan\nFa le zoh dan\nKuat fawp lo nak\nHnawi cancer thuhla\nNunphun umdan zirhaw nak\nAsian mi tampi cu Mirang ttawng thiamlo ruangah le nunphung um dan bangaw lo ruangah harsat nak tawng tampi an um. Himi zirhnak in hivek harsat nak pawl khaikiang ttheh thei dingin leh hmunthar an um nak ding USA ah nuamzet in um thei dingin mi a bawm.\nNupa sinak le sungkua um dan zirhaw nak\nHimi in nupa le sungkua pawl American pawl lakih um dan thinlung lam, taksa lam leh thlarau lam harsat nak neimi pawl a bawm. Himi in nupa le sungkua sung remrual ten nun khuasak thei nak dingah thazang a pek.\nMinung ih kan ttul bikmi lakih pakhat cu harhdam nak a si. Harhdam nak hi Asian mi tamsawn ih thupi zetih ruatmi a si. Mitampi cu hna harsa zetin hlawh malte lawng ngah, silam bawmnak umlo nak ah an ttuan ih, ttawng thiamlo bakah, harhdam nak lam ziang siarlo in an um. Hi tin a si nak cu, san tampi a um: Tthaten mi thawn biakaw theilo, sii man pek theilo ding phang ruangah leh damlo le khuitawkah feh ding ti theilo ruang pawl ah an si. AHS in hi vek pawl cang lo dingin a bawm thei (hnawi cancer, nunau lam cancer, mipa neih theimi cancer le nauhak pawl sidawt ttulmi pawl hrang a bawm thei).\nHna ttuan nak lam\nAHS in hnattuan nak hrangih a ttulmi form ngan dan leh hna um nak pawl thawn peh parin bawmnak pek dingah a kawhhmuh thei ringring.\nAHS in pawlkom dang pawl thawn ttuantlang in tlawng, Dr. zung, sizung leh zung dang pawl ah ttawnglet a ttul dan in a bawm. Hi pawl in ttawnglet a ttul tikah, AHS ah bawmnak an rak dil ttheu.\nAiawh ih mi bawm nak\nAHS cun, Asian mi pawl hna an hlaw nak ah a bawm (tlawng, sizung leh zung lam tvp..)\nInsungsang (nupa) buainak khamnak\nAHS nih innsang buainak, kutthlah aw nak lam thawn pehpar in a ttulmi theih ding pawl a sim thei bakah, um sung nak ding inn thuhla pawl a sim thei.\nAmerican rammi sinak class\nAmerican rammi sinak lak zik pawl USA ih kum 5 um zo pawl hrangah mirang caa leh ram-mi sinak ngah nak dingih a ttul mi camibuai tuah dan zirnak a um.\nHnawi cancer/ mah ten zoh aw thiam nak leh mina zoh dan zirnak a um Kuak phiat dan\nMithar hrang, inn san bawmnak\nAHS cu ziang tik khalah mimal leh sungkua thawn hna ttuan tlang thei dingin a zuam ringring. Cubakah, mipi ih ttulmi bawm thei dingin a zuam ringring. Thu sut duh mi le AHS thawn hna ttuan tlang le bawm ttulmi na kawh hmuh duh a si le 317-924-4827 ah zangfah ten in rak ko uh.


Do Awknak Ttheh Ah Daihnak - Chinland Today Media\nDo Awknak Ttheh Ah Daihnak\nDecember 7, 2009 8:59 am·0 comments\nCuti cun minung ruah ban lomi Pathian ih daihnak in nan thinlung le nan ruahnak cu Khrih Jesuh ah himte’n a kilkhawi ding. -Filipi 4:7\n– Daniel 5-7\n– 2 John\nDecember 7, 1941 ah Mitsuo Fuchida ih mawnmi Japan raaldonak vanzam cu raaldonak vanzam phurtu lawngpi Akagi par ihsin a zuang suak. Hawaii tikulh, Pearl lawng colhnak hmun ih US raalkap bur umnak cu rin lo pin an va do.\nAn do-awk sung hmuahhmuah Fuchida cu a zuang-a phar, thihnak ihsin a luat fangfang. Do awknak a cem tikah a ruah vek a si saal lo tikah a thin a har.\nCuih hnu kum rei hlan ah a thlarau ih a haalmi thinnomnak thu a thei suak. Khirstian fala note, a nu le pa Japan pawl in an thahsak mi nu in Japan thawngtla pawl hnenih Pathian hna a ttuantu cun Fuchida in Bible a siar rero ti a hmuh tikah a lung kimzet.\nCross parah Jesuh in “Ka pa, an sualnak run ngaithiam aw, ziang kan tuah ti an thei lo,” (Luka 23:34) timi a siar ngah tikah fala nute hi a raal pawl parih duhdawtnak a langter zia a hmu suak. Cuih ni ah Fuchida cu Khrih a zum suak.\nA miphun pawl hnenah Pathian thu simtu ah a cang. “Pathian ih daihnak in nan thinlung himdam te’n a kilkhawi ding (Filipi 4:7). Khrih zumtu in thlangam daihnak an co (c.6).\nCuih hnangamnak na ngah zo maw? Ziangvek dinhmun na thleng khal le, a poi lo. Pathian in na hnenah thil ttha a tuah.\nHnaihnoknak lakah daihnak a um,\nMit a fiang lo hmanah lungawinak a um;\nTheih fiangnak a um,\nA hnen ih kan tthum awk tikah.\nDaihnak ngaingai cu raaldonak um lomi a si lo:\nPathian ih umpinak sawn a si.\nRuangah um lomi Pehtlaihnak\nTthen-awknak Puanzar Dunglam\nZumnak thawngin Nehnak\nRo Ttha Taan\nA Thar Hnakin A Ttha sawn\nPathian Ih Hmun Hleice


Khuangli Khua Thawn Tulo Tiih Ngan Mi Thu Ah ‘FMP’, Chin Thuthang Parah Lungawilo; A Tul Tiah Nemhnget - Chinland Today Media\nKhuangli Khua Thawn Tulo Tiih Ngan Mi Thu Ah ‘FMP’, Chin Thuthang Parah Lungawilo; A Tul Tiah Nemhnget\nSeptember 2, 2015 11:42 am·0 comments\nKuangli khua thawn ding tullo tiih thuhla lengvak cu sutfiang dingin Falam Mino Pawlkom cun August 30 ah Khuangli khua rori ah feh in thuhla zingzoinak an nei sal. Thuhla zohfiangnak le suhfiangnak an neih hnu ah thawn a tul tiah an nemhnget.\nA veihnihnak an fehnak san khal Chin Thuthang in Khuangli Khua thawn tullo ding tiin August 27 niih a suah mi cahmai ih a ngan ruangah a si tiah Falam ihsin nitin thuthang cazual suah mi Chinland Herald cun a tarlang.\nAn khua pacang 26 pawl le khaw bawi pawl thawn tonawknak an neih salih thuhla hi nemhnget mi a si. An thusuhawnak ahcun Khuangli pacang pawl le khawbawi pawl cun ruahtam tuk a sur caan ahcun leitolh le an khua ti khawlnak pawl a khah liam theu thu, an khaw thawn ding an duhnan thawnak ding hmun an fiang awk lo thu pawl le tui dinhmun ah an khua ah leimin le ttihnung a um lo ruangih thuhla an tawlrelnak an manhlap lo thu pawl an rak sim sal.\nFalam Mino Pawlkom sungtuan sangtu cun “FMP ih hlawhman neilo in harsa zetih data kan lak mi hi Chin Thuthang pawl hi zianghman ah in ruat lo tiah ka ruat. Thu hmanlo kan ngan pang maw tiah kan data tla tu le tu kan zoh…. Lairelnak kan neih hnu, an khua leikak le min, hydro meisa hmun pawl kan hmuh hnu cun kan thin a nuam sal’ tiah CH hnenah a sim.\nChin Thuthang hin August 27, 2015 ih a thuthang cahmai thoknak ah “Khuangli Khua Thawn a Tuul Timi A Diklo” tiin a ngan. Chin Thuthang cun hi thuhla a theih veten laihlum pawl biaknak a neiih laihlum tu pawl cun kan khua a him, leimin tuar khal kan um lo, khaw thawn khal Pathian zarin kan tullo tiin in sim” tiah a tarlang.\nChinland Today le Vancung Thaihlio ih cangan mi khawthawn ding thu cu a diklo tiah a rak tarlang.#


Pehzomtertu pawl - Chinland Today Media\nMay 4, 2009 11:09 am·0 comments\nZiangahtile Bawipa ih Thu cu nanmah ih hnen ihsin Masidonia le Akhaia peng khuazakip ah a thlen lawng si loin Pathian nan zumnak thu cu khuaza ramkip ah a thang a si. Kanmah ih sim rero hman a ttul lo. -1Thesalon 1:8\n– 1Siangpahrang 16-18\n– Luka 22:47-71\nMarket ih thilzuar thiamtu pawl in thil a tthatzia rualpi pawl ih simrel sak hi cawngia (advertising) tthahnem a si ti an thei. Company tampi cun an thil suahmi hmangtu hrekkhat kha namuna suahmi thil pawl alak in an pek ih innsang le rualpi pawl hnenah cuih thil ih tthatzia simsin dingin an fial. US ih company tumpi pakhat cun an thil suahmi le thil leinak lethmat pawl kha connectors timi midang simsaktu minung 725,000 hnenah kumtin an kuat.\nJesuh Khrih ih thuthangttha cu company thilsuak hnakin a ttha sawn. Cumi cu Pathian in minung pawl thawn a nung ih a cakmi pehtlaihnak an neih theinak dingih a tumtahmi a si. Thuthangttha cu tahtthim tlak nunzia le hmurka in midang hnenah zemdarh a si. Paul in Thesalonica khua ih zumtu pawl hnenah an nun daan in thuthangttha an phuanmi parah a lawm. “Bawipa ih Thu cu nanmah hnen ihsin khuazakip ah a thleng…..kanmah ih sim rero hman a ttul lo” (1Thes 1:8) a ti. Nan zumnak thuhla a theitu pawl in ziangbangtuk in milem nan tlansan ih a nungmi Pathian rian dingah nan pan ti an sim” (v. 9).\nPofessor pakhat in, “Kan thinlung in thotertu thurel cu minung daan a si,” a ti. Pathian zaangfahnak cu midang hnenih in Ruundamtu ih thu kan simnak ah kan thinlung in thoter biktu a si.\nJesuh in ziangti’n in ruun timi leitlun ah ka sim ding,\nNunnak thar ziangti’n in pek;\nKa thei fiang, na zum ahcun,\nKa hnenih i pekmi a lo pe ve ding.\nKhrih in an hrangah ziang a tuah ti na sim duh asile\nna hrangih a tuahmi sim aw.


A Pa in Phone hman a kham ruangah kum 19 fala thihsi in ih thi – Buannel News\nOctober 3, 2018 Buannel News Latest, Myanmar News, NEWS 0\nShwebo khawpi ih sungkua pakhat cu, Phone hmanglo dingin an Pa bikin a sim hai ih, a falepawl phone hmanglo dingih a kham ruangah Nunau pakhat cu thihsi in tahrat in amah le mah a that-aw, tiah Sagain ramṭhen palik bawi pakhat cun a sim.\nThihsi intu nunau tei’ sungkua hi Shwebo khua ih ahmat 5 pengih um an si ih, kum 19 mi hrawng a si. A Pa in a kok ih phone hmang nawnlo dingih a kham ruangah, putatsi, natsawknak le tanphaza ti pawl a rawikhawm ih cumi cu a in, zan nazi 9 hrawngah Shwebo ih General hospital ah an fehpi cih nan, sizung an thlen hlan ah a thi, tiah palik bawi cun a sim.\nHivek thuthang hi theih dah lemlo mi a si tlun ah, danglam zet ve a si. Pa lole Nu thawn thukam ih toawk ruangah mah le mah that-awk tivek u a um hnuaihni nan, Phone hmangterlo ruangih thihsi in timi cu thuthang danglam zet a si.


Mah le mah Ngaidam aw - Chinland Today Media\nMah le mah Ngaidam aw\nSeptember 9, 2012 1:09 am·0 comments\nBible Siar Ding: 1 Timote 1:12-16\nKhrih Jesuh cu misual rundam suak dingah leilung ah a rung ttum timi hi a dikmi ttong a si ih famkimzet ih zum tlak le pom tlak a si. Cuih misual pawl lakah kei hi misualbik ka si. – 1 Tim. 1:15\nLeilung tlun ih mi hmuahhmuah lakah aa emem ih cangvai, mi hnaihnok, le thil borhhlawh tuah in ka bulpak sinak buaipitu, ngaithiam dingih harsazetmi minung cu keimah hi ka si ko ding. Himi thu ah keimah lawng cu ka si ve lemlo men thei.\nKa rualpi nu pakhat in atu naite ahkhan a liam ciami kum rei lo te ih thil a rak tipalhmi thuhla ah ziangti’n amah le amah a ngaidam aw thei ding timi thu in sut. Pathian hnen ihsin le a minungpi pawl hnen ihsin cun ngaidamnak a co zo, asinan a thil tuammi le atak ih a cangvaihnak pawl in a thinlung sungah atu le tu ttihphannak a suahter. Ziangtluk in a zuam rero khal le amah le amah cu a ngaidam aw thei hrimhrim lo.\nPathian in veikhat in ngaidam zo ih kanmah te’n neta thil kan ti palh saal asile cu sual ngaidamnak cu ziangtite khal in a cang thei nawn lo ding sikhawh ti’n kan ruat ttheu. Himi hi mi pakhat in hiti’n a rak sim dahmi vek a bang, “Hramlak rangttial (zebra) khazan zawng (purple) thu cu ruat nawn hrimhrim hlah.” A si, hmakhat duak ahcun hramlak rangttial (purple zebra) thu kan ruat saal pang ttheu! Hngilh dingin kan zuam awk tikah kan thinlung sungah ttihnung raapthlakza in a taang deuhdeuh sawn.\nTirhthlah Paul in a liam cia caan ih a nunnak cu hngilh thei dingin a zuam aw ciamco lo. Cu ai ah anih cun Pathian ih zaangfah lainatnak le ngaidamnak a tum zia theih fiangnak ah a hmang sawn. A liamcia caan ih Pathian ih in ngaidamnak in tuni ih kan nunnak sungih hna a ttuan tikah hngilh dingin zuam ciamco hlah. Cuhnakin, cumi cu Pathian ih mizia, a sinak le a mi ngaidam thei zia a lo theihter saaltu ah hmang sawn aw.\nVancung ih um kan Pa, In ngaidamnak cu ka sualnak hnakin a tumsawn ringring ruangah lungawithu ka lo sim.\nSual ngaidam zomi ka si ti ka ciinken ringringnak cu tuni ih Pathian thawn kan pehtlaih awknak caktertu dingah ziangti’n ka hmang thei pei?\n"A Si Lo" "A Si" Ti Aw\nPathian thawn Mahte lawng